
Einsam und nicht allein, frei und gebunden, 
ein stummer Rufer, ohne Schwert ein Held, 
ein Thor dem todten Auge niedrer Welt, 
ein Weiser bin ich vor dem Herrn erfunden, 
Campanella (S K , Efterl. Papirer, 1847, S. 

115). 






^øren Kierkegaard skriver et Sted i de efter- 
ladte Papirer (I., 426): »Hvor forunderligt, at jeg 
fra min tidligste Ungdom (det vil sige i min Ung- 
dom efter Faders Død), hvor jeg var uafhængig, 
og hvor der ikke var Tanke om at søge nogen 
Ansættelse, hvor jeg tungsindigt gik og ansaa mig 
selv for den elendigste af alle — hvor forunder- 
ligt, at jeg dog hver Morgen bad, at Gud vilde 
give mig Kraft til den Gerning, Du selv vil an- 
vise mig. — Naar jeg tænker derpaa, hvor i al 
Verden er jeg dog faldet paa at bede saa? — Og 
dog, hvor sandt er det ikke blevet, at jeg har 
faaet en Gerning, som Gud selv har anvist 
mig.« Hvis man nu om Stunder, efter at han 
har hvilet paa det nærmeste et halvt Aarhundrede 
i Graven, vilde spørge, hvilken den Gerning var, 
og hvor vidt han har haft Held med den, saa 
vil der jo vistnok i al Almindelighed med Ret 
kunne siges, at han paa en særlig indtrængende 
og enestaaende Maade har virket i Retning af 
Inderliggørelse i det kristne Liv, at han særligt og 
med sjælden Styrke har drevet paa Eksistens, 
paa i Alvor at praktisere Kristendom i Livet, at 
han altsaa særligt har lagt Vægt paa Tilegnelsen, 



paa at blive og være Kristen i Aand og Sandhed, 
og herom vil der vistnok kunne opnaas en nogen- 
lunde Enighed. 

Men naar man saa nærmere besinder sig paa 
den Maade, hvorpaa Kierkegaard forfulgte denne 
Opgave, naar man mindes hans Tungsind og 
polemiske Lidenskabelighed, det sygeligt over- 
drevne, ja overspændte, som ofte kommer til 
Syne, og fremfor alt, naar man betænker det 
voldsomme Angreb paa det kirkeligt bestaaende, 
hvori det hele tilsidst løb ud, for tilsyneladende 
i det mindste noget nær helt at falde til Jorden, 
ja da er det naturligt, om mange eller de fleste 
betænkeligt ryster paa Hovedet og spørger, om 
det overhovedet vil være muligt her at tale om 
nogen Gerning, og hvis en saadan oprindelig har 
været lagt for ham, om han ved sin Sygelighed 
og Lidenskabelighed ikke er løben ud i en En- 
sidighed, et fejl Spor, hvorved han aldeles har 
forfejlet Opgaven, som maa løses under helt an- 
dre, sundere Former. At der derfor ikke skulde 
være meget at lære hos ham, der som Aand var 
saa forunderlig rigt udstyret, behøver jo ikke der- 
med at være nægtet. Men at han skulde haft 
en særlig Gerning og have haft Held til at fuld- 
bringe den, det er, hvad mange, tilsyneladende 
ikke uden god Grund, mener at maatte nægte. 
Gerningen, om han har haft den, er gleden ham 
af Hænderne. Den hele sidste oprivende Kata- 
strofe viser noksom, at han har taget fejl paa 
Tingen. Hvor meget der end i det enkelte vil 
kunne, læres af ham, saa er den hele geniale 



Produktion totalt dog at betragte som en stor 
Misvisning, og naar man dog vanskeligt vil kunne 
se det som en Gerning, lagt af Gud, at vise i 
Praksis, hvorledes en Sag ikke skal gribes an, 
saa vil det, synes det, være klart, at Kierkegaard 
ikke har haft en Gerning at udrette, eller i hvert 
Fald, at han helt har forfejlet den. Saaledes 
eller saa omtrent vil nutildags vel de fleste dømme 
om Søren Kierkegaard og hans hele Forfattervirk- 
somhed. 

Nu er der jo ganske vist den Mulighed til- 
bage, som nogle meget naturligt har grebet, at 
Kierkegaard nok har haft en Gerning, en stor og 
betydningsfuld, kun ikke nogen fra Gud, af den 
gode Grund, at der ikke er nogen Gud til at ud- 
dele Gerninger. Ifølge deres Mening er der al- 
drig sket nogen Aabenbaring af den simple Aar- 
sag, at der hverken var nogen til at aabenbare 
sig eller noget at aabenbare. De gode Profeter 
har taget fejl af sig selv. Det Budskab, de bragte, 
kom ikke fra oven, men fra deres eget bevægede 
Sinds Dybder. Det er ikke sandt, at Himlen har 
været aaben, og at Gud har set ned til Menne- 
skenes Børn og meddelt dem af sine hemmelige 
Raad. Langt være det fra os her at imødegaa 
de lærde Folk, som er af denne Mening. Kun 
saa meget vil det være paa sin Plads at notere, 
at Meninger af den Slags, hvor megen Lærdom 
de end kan disponere over, dog aldrig kan blive 
andet end Meninger. Der skal en uhyre Lærdom 
til, intet mindre vel end Alvidenhed, for med 

Tilforladelighed at kunne indestaa for, at der 
ingen Gud er, og at han ikke har aabenbaret sig. 
Den Slags uendelige Domme afgøres ikke 
med et Knips i Lommen, en Bunke Lærdom og 
et Par saapas Syllogismer. Vi tillader os derfor 
at være af den Anskuelse, at det dog ikke er 
umuligt, at der kan være en Gud til, som bryder 
sig om Menneskene, og at det ogsaa kan være 
sandt, at han af og til paa en særlig Maade kan 
have givet sig til Kende for dem, at han har 
sendt dem Profeterne og blandt dem den største 
af alle, og at han endelig endnu, naar det be- 
hager ham, kan tage et Menneske i sin Tjeneste. 
Der er derfor efter vor Mening ingen forhaands 
Umulighed i, at Søren Kierkegaard kan have haft 
en Gerning fra Gud, hvordan det saa end er 
lykkedes ham at udføre den. 

Men for dem, som nu engang betragter det 
som en afgjort Sag, at der ikke er nogen Gud, 
intet Forsyn og langt mindre nogen Aabenbaring, 
maatte det følge af sig selv, at Kierkegaard ikke 
kunde have nogen Gerning af den Art, han selv 
troede, fordi overhovedet ingen har eller kan have 
en guddommelig Mission, hvilket dog ikke ude- 
lukker, at han i anden Forstand, i Kraft af 
Naturens Orden, kan have haft en Gerning. Og 
hvad det saa vil være for en Gerning, vil det 
ikke være vanskeligt at udfinde. For dem, der 
engang er kommet i et negativt Forhold til Aaben- 
baringstroen, følger det saa at sige af sig selv, at 
Kierkegaards Liv og religiøse Forfattervirksom- 
hed maa fremstille sig som et Erfaringens Vid- 



nesbyrd om, hvad der kommer ud af det at tage 
Kristendommen alvorligt, for fulde Alvor. Med 
ham er der gjort Prøve! Han har vist — indi- 
rekte — at Kristendommens Fordring er umulig, 
fordi den principielt er en Nægtelse af Menneskets 
hele Natur. Ifølge G. Brandes har Kierkegaard, 
fordi han med ubøjelig Konsekvens gik tilbage 
til det ny Testamente og den oprindelige Kristen- 
dom, kun afsløret et Fantom. Hvad han opda- 
gede, var derfor ikke, hvorledes Kristendommen 
skal øves i Aand og Sandhed; den kan over- 
hovedet, hvad der bl. a. ved ham for stedse er 
godtgjort, ikke virkeliggøres. Det blev ifølge 
Kierkegaard selv jo ogsaa kun ved Jesus og 
Apostlene og knap nok det, før Kristendommen 
var forfalsket, svækket. Hvad han opdagede, 
skønt han selv ikke saa det eller forstod det, var 
en ny Verden, »Tankens frie Amerika«. 

For dem, som ikke tror, at Kristendommens 
Rolle er udspillet, fordi den overhovedet aldrig 
vil være udspillet, saa længe dette Verdensløb 
ikke selv er løbet ud, og som ogsaa nærer be- 
skeden Tvivl med Hensyn til den nye Verden, 
hvortil der er sket en saa almindelig Udvandring, 
vil Sagen nødvendigt stille sig anderledes. Man 
har fra kirkelig Side imidlertid som Regel, naar 
Talen var om Kierkegaard, nøjedes med alminde- 
lige Forsikringer om, at Kierkegaard ikke har 
forstaaet Kristendommen ret, at han sygeligt har 
fordrejet den, overdrevet Fordringen, stillet alt 
paa Spidsen, og det kan jo vistnok have sin 
Sandhed. Men man har som Regel undladt at 

spørge om og undersøge, dels hvor Misvisningen 
begynder, og hvori den bunder, og om den alene 
skyldes Kierkegaard, hans Sygelighed, Lidenskabe- 
lighed osv., eller om man ikke selv, den forment- 
lig ortodokse Kirke skulde have noget af Skyl- 
den, maaske endog Hoveddelen, og dette turde 
ved et Fænomen som Søren Kierkegaard altid 
være en mislig Omstændighed. Det kan jo vel 
til en vis Grad undskyldes — der har uden 
Tvivl været formildende Omstændigheder — at 
man i god Tro har søgt at skubbe Kierkegaard 
til Side som et besværligt Fænomen, idet man 
svøbte sig i Rettroenhedens Kappe og forbeholdt 
sig den rette Forstaaelse af Kristendommen. Men 
Kierkegaard er nu engang et besværligt Fænomen 
af en egen Art, som det ikke vil gaa saa let med 
at blive kvit, og han vil vedblive at være det, 
saa længe man blot søger at skyde ham fra sig 
og gaar uden om en alvorlig Forstaaelse. 

Man forsøge det, for at naa til en Forstaaelse 
af den ejendommelige Retning og paradokse Yder- 
lighed, hvortil Kierkegaard gik, at tage sit Ud- 
gangspunkt i det, han selv satte som sin specielle 
Opgave, at virke i Retning af Inderlighed, alvor- 
ligere Tilegnelse af Kristendommen, at virke i 
Retning af at praktisere Kristendom (Eksistens), 
og man vil vistnok deraf kunne udlede et og an- 
det, ja meget af, hvad der er ejendommeligt hos 
ham. Thi det lader sig jo let forstaa, at 
den, der har sat sig den Opgave, kan eller maa 
komme i et mere eller mindre polemisk Forhold 
til det bestaaende, og mangt og meget af, hvad 

Kierkegaard foredrager ud fra dette Synspunkt, 
vil enhver alvorlig Kristen underskrive, om han 
end maaske ikke ganske vilde følge hans Metode. 
Men man vil dog ikke saaledes naa en fuld For- 
klaring af det hele Fænomen. Dette vil nu de 
fleste vistnok ogsaa indrømme. Det er jo netop, 
hvad vi siger, vil man gøre gældende. Var Kierke- 
gaard bleven derved, at virke i Retning af Inder- 
lighed, af større Alvor i Tilegnelsen af Kristen- 
dommen, hvem skulde da have haft noget at 
indvende? Det er jo netop, vil man sige, hvad 
der kan henføres herunder, som udgør det bli- 
vende og værdifulde i hans religiøse Forfatter- 
skab, medens det overspændte, det sygeligt utre- 
rede og det polemisk-lidenskabelige hører til det, 
der vil forgaa, Hø og Straa, som Ilden vil for- 
tære. Og hvorfra stammer saa dette forgængelige 
Element? Ja, udledes kan det ikke af det, 
som var den oprindelige og egentlige Op- 
gave, at virke i Retning af Inderlighed. Det maa 
helt, vil man mene eller dog bestræbe sig for at 
mene, skrives paa hans tungsindige, lidenskabe- 
lige og i det hele højst sensible Naturs Regning. 
Men selv naar vi tager alt dette, Kierkegaards 
Tungsind, Lidenskabelighed, Særhed, Selvfølelse, 
og hvad man ellers vil nævne, med i Beregning, 
naar vi dog ikke til en fuld Forklaring af det, 
som skulde forklares. Hvor stor en Vægt man 
end vil lægge herpaa, saa vil det blive vanskeligt, 
og jo større des vanskeligere, at forklare, at denne 
tungsindige, sære, lidenskabelige og forfængelige 
Mand, som ganske vist over for en højstæret Sam- 

tid ikke var uden en stærk Selvfølelse, hvad man 
jo gerne, om man vil, kan kalde Forfængelighed, 
at denne Aandsaristokrat og Egoist ikke længst 
gav Kristendommen en god Dag og gik den Selv- 
beundringens Vej, andre er gaaet baade før og 
siden for at oprette en Kultus for Menneskeheden 
eller, hvad der ubetinget vilde have ligget ham 
nærmere, for dens Elite (»Overmennesket«). Fak- 
tum er, at dette tungsindige, sære, selvbeundrende 
Menneske frygtede Gud og i sit Inderste elskede 
sine Medmennesker, om det end faldt hans inde- 
sluttede Natur vanskeligt at give sin Kærlighed 
direkte Udtryk. Man har kaldt ham en Mefisto- 
feles, der lønligt glædede sig ved Tanken om, at 
de fleste Mennesker dog gik fortabt, og der kan 
jo vistnok være et og andet, der kunde tydes i 
den Retning, at han ikke var saa god en Sjæl som 
vi andre mere komplette og regulære Kristne. 
Men Iagttagelsen er forhastet. Dette stygge, skjulte, 
beregnende Menneske har begaaet den kolossale 
Dumhed — han, som ellers legede Skjul med 
Borgerskabet og det hele Kleresi — at efterlade 
sig vidtløftige Dagbøger, hvorigennem vi kan se 
ham ind i hans Sjæls inderste Lønkamre. Og 
der kan man ganske vist læse mange mærkelige 
Ting, Ytringer og Udfald, som nok kan faa Haa- 
rene til at rejse sig paa mangen kristelig Bedste- 
borger — og saa viser det sig, at dette skrække- 
lige Menneske, denne Menneskehader, som skulde 
leve i en lige saa permanent Tilstand af Selvbe- 
undring som af Menneskeforagt, inderst inde har 
gemt paa en lønlig Smerte — »Sympatiens Smerte« 

— at den Tro, hvortil han trods Forstandens 
dybeste Forargelse bestandig holdt sig, fordi han 
uden for den kun saa Selvopgivelse og Fortvivlelse 
(»Sygdommen til Døden«), satte en uoverstigelig 
Kløft mellem ham og alle dem, der var uden for 
Salighedens Vilkaar, Troen. Oftere ligesom over- 
rasker han sig selv ved at tilstaa, at dette ikke 
er til at udholde, og at han dog egentlig tror 
ligesom de andre, at vi alle bliver salige, han 
med; det sidste volder ham den største Forun- 
dring (E. P., 1851—53, S. 87, 1854—55, S. 410). 
Ja, i »Kærlighedens Gerninger«, hvor han taler 
om Kærligheden, der haaber alt og dog aldrig bli- 
ver til Skamme, sætter han dristigt, dreven af 
den følgerette Tanke, ud over de snævre dogma- 
tiske Skranker, han ellers plejer at anse for urykke- 
lige, for at hævde, at den sande Kærlighed haa- 
ber »til det yderste«, ja indtil »den yderste Dag«; 
først da er Haabet forbi! Den, som med frelst 
Samvittighed tør paastaa, at et Menneske, der har 
haft det paa denne Maade, har været en Menneske- 
hader, maa være i Besiddelse af en Psykologi af 
hidtil ukendt Art. Saa længe den ikke er gjort 
tilgængelig for Almenheden, maa vi se bort fra 
hin Opfattelse og hævde, at Menneskehader var 
denne forunderlige Mand ikke. Hvor sandt det 
end derfor er, at Kierkegaard var tungsindig, dybt 
tungsindig, indesluttet, sensibel, lidenskabelig, i 
sjælden Grad prædisponeret for Menneskeforagt, 
hvor rigtigt det end er, at han over for Menne- 
sker var selvbevidst, stolt efter en uhyre Maale- 
stok, hvorved det dog, for at undgaa Misforstaa- 

else, ikke bør glemmes, at Selvbevidsthed over 
for andre Mennesker ikke udelukker Ydmyghed 
over for Gud, saa kan en Livsanskuelse, specielt 
en Opfattelse af Kristendommen som Kierkegaards, 
dog ikke forklares helt ud herfra. Lad ham have 
haft nøjagtigt disse personlige Forudsætninger, 
nøjagtigt denne Fædrenearv, det lader sig dog 
ikke vise, at han derfor maatte komme til den 
paradokse Yderlighed, hvori han konkluderede. 
Kierkegaard havde jo ogsaa som aandelig Forud- 
sætning en eminent Refleksionsevne, og den Mu- 
lighed indstiller sig af sig selv, at hans Tænkning 
— hint Sted i »Kærlighedens Gerninger« viser det 
bl. a. — kunde have holdt hans Tungsind og 
Hang til paradoks Yderliggaaen i Ave. Det var 
ikke ud fra de Forudsætninger, vi hidtil har reg- 
net med, nødvendigt, at han skulde komme just 
derhen, hvortil han kom. Han antyder eller 
siger det selv. (E. P., 1833—43, S. 428): »En 
gammel Mand, der selv var uhyre tungsindig 
(hvorledes, vil jeg ikke nedskrive) faar en Alder- 
dommens Søn, paa hvem hele dette Tungsind 
gaar i Arv, — men som tillige har en Aandens 
Elasticitet, at han kan skjule det, medens ogsaa, 
netop fordi hans Aand er væsentlig og i eminent 
Forstand sund, hans Tungsind ikke kan faa 
Magt over ham, men heller ej formaar Aanden 
at hæve det, den formaar maxime at bære det.« 
Der rummes i denne Udtalelse vanskelige Spørgs- 
maal. Var hans Aand trods den eminente For- 
stand da sund? Maatte i saa Fald Tungsindet, 
hvorom han af og til gjorde sig Forhaabninger, 

ikke kunne være hævet? Skjule det, bære det 
evnede han ganske vist i de mange Aar, for- 
nemmelig saa længe han havde Dampen oppe 
og bestandig producerede. Men et Tungsind, der 
ikke kan hæves, vil det altid kunne skjules og 
bæres? Her endte det i hvert Fald tilsidst med 
en Eksplosion saa voldsom, at Forstanden syntes 
saa omtrent helt sat ud af Spillet. Spørgsmaalet 
paatrænger sig her af sig selv: hvorfor evnede 
denne eminente Forstand ikke mere? Hvorfor 
magtede den ikke at overvinde Tungsindet, at 
bryde igennem og vinde den Aandens Sundhed, 
hvorom Kierkegaard paa hint Sted taler? — 

Svaret vil fra én Side, som allerede berørt, 
være givet. Naar Kierkegaard indvikledes i saa- 
danne Paradokser, som han gjorde, naar han 
mere og mere førtes til Negation af det menne- 
skelige for at bringe alt som Offer paa det gud- 
dommeliges, o: den absolute Vilkaarligheds Alter, 
saa er dette kun den nødvendige Følge af, at 
han uden Forbehold har draget Kristendommens 
yderste Konsekvenser. Hvad der holdt ham til- 
bage og hindrede ham i at naa til aandelig Sund- 
hed, var just det, at han til en Grad, som sjæl- 
dent ses, gjorde Alvor af Kristendommen i Liv 
og Lære. Kristendommens Væsen er den natur- 
løse Aandelighed (Brøchner); ved ham er den 
reduceret in absurdum af en af sine ægteste Re- 
præsentanter. Han har vist, at Kristendommen 
er det absolute Paradoks og dens Fordring urime- 
lig, absurd. Dog, at Sagen maa stille sig saa- 
ledes for dem, der er i et negativt Forhold til 

Kristendommen, forstaar sig af sig selv. Det er, 
hvad man maatte vente; det var urimeligt at 
kræve, at de skulde se anderledes paa Sagen. 
Kierkegaard har, vil de sige, i Kraft af sin Rede- 
lighed og ubøjelige Konsekvens, kun sagt, hvad 
der kristeligt set er den nøgne Sandhed. Han 
har kun udtalt Kristendommens inderste Hemme- 
lighed, og ofte har han sagt, at »Fritænkerne« 
som Regel ved bedre Besked med, hvad Kristen- 
dom er, end tilsyneladende ortodokse Kristne. 

Svaret vil imidlertid ikke falde fuldt saa let, 
naar vi gaar ind paa den nærliggende Tanke, 
at det dog maaske ikke er saa sikker en Sag, at 
Fritænkerne ved saa god Besked, og at enfoldig 
Kristustro og ortodoks Teologi dog vist ikke uden 
videre kan identificeres. Og her turde en af 
Kierkegaards væsentlige Begrænsninger ligge, en 
Svaghed, som han ganske vist deler med de fleste 
af sine ortodokse Modstandere, at han i det hele 
og væsentlig stillede sig eller var stillet ganske 
kritikløs over for Ortodoksien, at han, saa lidt 
han i det hele gav sig af med systematisk Dog- 
matik, i alt væsentligt lod den ortodokse Tros- 
lære urørt, idet han synes at have betragtet det 
som en Selvfølge, at den var et ufravigeligt Ud- 
tryk for det kristelige Trosindhold. At Dogmerne 
kun kan være en mere eller mindre adækvat 
Form for de religiøse Trossandheder, og at Prote- 
stantismen ifølge Sagens Natur ikke kan gøre 
Paastand paa at have en ufejlbar Dogmatik eller 
Kirkelære, men kun en mere eller mindre ram- 
mende, var en Erkendelse, han syntes ganske 

fremmed for. Han tog det hele saa at sige paa 
Tro og Love og indlod sig ikke paa nogen Kritik. 
Dogmehistoriske Studier synes han at have været 
saa temmelig fremmed for. 

Men gaar vi ud fra, hvad tænkende Kristne 
maa, at der er Forskel mellem Tro og Teologi, 
mellem religiøse Oplevelser og Erfaringer paa den 
ene og dogmatiske Formler paa den anden Side, 
aabner der sig Mulighed for en anden Løsning 
end den tilsyneladende plausible, Fritænkerne til- 
byder. Der viser sig da Mulighed for, at det, 
Kierkegaard har draget Konsekvenserne af, og 
som han har reduceret in absurdum, ikke er 
Kristendommen selv i dens Majestæt, men vel 
visse kirkelige Lærdomme, Formler, som i Tider- 
nes Løb har indgaaet en tilsyneladende uopløse- 
lig Forbindelse med den kristne Tro, men som 
dog ikke er uadskillelige derfra. Lad Kierkegaard 
derfor have haft disse personlige Forudsætninger, 
nøjagtigt denne aandelige Bygning, men prøv at 
borteliminere visse Elementer af kirkelig Orto- 
doksi, som han nu engang ansaa for urokkelige, 
og enhver vil snart se, at hans Liv og Tænkning 
vilde være blevet vidt forskellige fra, hvad de 
blev. Ja, jeg vover at paastaa, at det mærkelige 
vil vise sig at være, ikke at en Mand som Søren 
Kierkegaard kom til de paradokse Anskuelser, 
hvortil han førtes ; det mærkelige vil være, at han 
paa de givne Forudsætninger ikke førtes til For- 
nægtelse af Kristendommen, uskikket, som han 
overhovedet var, til halve Standpunkter, men at 
han trods alt holdt fast ved Troen og gik bort 

som en, der bekendte Kristus til det sidste. Det 
mærkelige er ikke, at Kierkegaard var tungsindig 
i en Grad, som det sjældnere ses, at han, emi- 
nent begavet i Fantasi og Refleksion, var anlagt 
paa Ringeagt for Mennesker — sligt er set før 
og kan, om end sjældnere efter hans Maalestok, 
ses til enhver Tid — det mærkelige er, at en saa- 
ledes udrustet Natur dybt har følt sig bunden til 
Kristendommen og til Trods for den Forargelse, 
han mødte i den, saaledes som den traadte ham 
i Møde i sin ortodokse Form, idet han konse- 
kvent førte sin Opfattelse af den lige til det ab- 
surdes Yderste, dog til det sidste holdt fast ved, 
at der i Kristus er Frelse for alle Sjæle, beholdt 
Troen og gik bort i Troen 1 ). Det er dette, som 
trænger til at udredes og om muligt forklares, 
ikke hint. Hvorledes Manden spiste, hvordan 
han hikkede, derom har vi forlængst faaet al 
fornøden Underretning. Hvor tungsindig han var, 
hvor skjult, hvor underfundig, hvor forslagen 
osv., alt dette har vi hørt og ved vi, vi ved det 
desuden alt for godt fra ham selv. Men alt dette 
er, som man gerne vil tro, dog ikke tilstrækkeligt 
for at forklare den Yderlighed, hvortil han gik. 
En fuld Forklaring naar vi ikke ved blot at se 
hen til de subjektive Forudsætninger, Kierke- 
gaards hele fysisk-sjælelige Naturel, men først 
naar vi tager de objektive Forudsætninger med i 
Betragtning, den Opfattelse af Kristendommen, 
som mødte ham i den kirkelige Troslære. Denne 



l ) Jvfr. for en Del W. Ru din: Søren Kierkegaard, 12-13. 

ene forsvarlige Maade at tage Sagen paa er da 
heller ikke uforsøgt. Men den er hidtil kun ind- 
slaaet af dem, der har stillet sig i et overvejende 
negativt Forhold til Kristendommen, og for dem 
var Kristendom og ortodoks Dogmatik det samme. 
Konklusionen fulgte da af sig selv. Af ulige 
større Interesse vil Opgaven vise sig, naar vi be- 
gynder Undersøgelsen med principielt at skelne 
mellem Tro og Teologi. Der vil da vise sig Mu- 
lighed for en Løsning, der gør Ret til alle Sider 
og giver hver sit. Og hvis det da kan paavises, 
at Kierkegaards Fejlsyn ikke blot var hans eget, men 
væsentlig skyldtes, hvad han mødte som ortodoks 
Kristendom og tog som et givet, vil den Betragt- 
ning frembyde sig af sig selv, at Kierkegaards 
Liv maaske ikke var saa forfejlet endda. Saa 
kan det dog være, at han indirekte, om end paa 
en anden Maade, end han selv tænkte, har haft 
en »Gerning« at udrette, ikke at reducere Kristen- 
dommen in absurdum og dermed godtgøre dens 
Umulighed, men vel at protestere visse dogma- 
tiske Lærdomme og en vis Opfattelse af Kristen- 
dommen. 

Kierkegaard siger et Sted (»Synsp. for min 
Forfattervirksomhed«, 61), at meget langt tilbage 
i hans Erindring gaar den Tanke, at der i hver 
Generation er et Par eller tre, som bliver ofrede 
paa de andre, brugte til i frygtelige Lidelser at 
opdage, hvad der kommer de andre til Gode. 
»Saaledes forstod jeg mig selv, at jeg var udset 
dertil.« Det lod sig vel tænke, at han deri kan 
have Ret. At han har lidt i Sandhedens Tjeneste, 

vil vel kun faa, som nu engang har forset sig 
paa hans lidenskabelige Polemik, nægte. Spørgs- 
maalet stiller sig da af sig selv: Hvad blev der 
udrettet ved denne Tjeneste, hvortil førte den? 
Naar vi betragter den Forklaring som udelukket, 
at den har bidraget til at vise Kristendommens 
Umulighed, og ligeledes den mere trivielle Op- 
fattelse, at Kierkegaard vel til at begynde med, 
da han mere holdt sig til sin særlige Opgave at 
virke i Retning af alvorlig Tilegnelse af Kristen- 
dommen, har tjent Sandheden, men at han siden 
desværre mere og mere løb ud i sygelig Ensidig- 
hed og Overspændthed, hvilken sidste Opfattelse 
iøvrigt vil være ét med at nægte ham væsentlig 
Betydning, er der endnu kun den Mulighed til- 
bage, at Kierkegaard har været et Redskab til 
ved en indirekte Metode, som deri afveg fra den, 
hvorom han saa ofte talte, at han selv ikke for- 
stod den, at rydde Grunden for en dybere Op- 
fattelse af Kristendommen end den, den orto- 
dokse Teologi udtrykker, idet han afgørende og 
for stedse reducerede visse af dens dogmatiske 
Lærdomme in absurdum. At dette først sent 
kunde forstaas, er ikke saa vanskeligt at se. 
Kierkegaards Liv løb ud i en oprivende Kamp 
med det kirkeligt bestaaende, og da det gik saa 
heldigt, at han døde under Striden, laa Fristelsen 
saa uhyre nær, da man havde besindet sig lidt, 
at forklare det hele som en beklagelig Sygelig- 
hed. Han var jo unægtelig tungsindig og liden- 
skabelig i høj Grad, og nu var det ved hans 
sidste Optræden oven i Købet lagt overordentlig 

nær at formode, ja med Alvorsrøst at forsikre, at 
han aabenbart havde været et daarligt Menneske, 
forfængelig, hadefuld osv. *). Herved var og er 
der imidlertid bl. a. den mislige Omstændighed, 
at det var det kirkeligt bestaaende, den ortodokse 
Kirkes officielle Repræsentanter, der som saa- 
danne fældede denne Dom, og det er jo aldrig 
heldigt at være Dommer i sin egen Sag, især 
naar det gælder at skaffe sig af med en besvær- 
lig Modstander. Det var nu vel ikke til at vente, 
at et kirkeligt bestaaende, naar det dog ikke kunde 
væltes over Ende, hvad Kierkegaard synes at 
have drømt om (»jeg falder som en Bombe«), 
skulde besinde sig til den Grad, at det kunde 
erkende og vedgaa sin væsentlige Skyld i hint 
Sørgespil. Men det er af afgørende Betydning 
at forstaa, at intet mindre maa til, om det nogen 
Sinde for Alvor skal ses og erkendes, at Kierke- 
gaard dog har haft en Gerning, og at hans Liv 
har været ofret i Sandhedens Tjeneste. 

Om nogen harmfuld vil protestere herimod, 
vil ikke hjælpe stort. Det mærkes kun altfor 

*) Retfærdigt vil det dog være her at mindes, at Biskop Mar- 
tensen, hvem Kierkegaard, naar alt kommer til alt, vel har 
været haardest ved, i sin Autobiografi efter adskillige For- 
løbeiser dog ender i den Dom : han var et ædelt Instrument, 
men havde en Revne i Sangbunden. 

Jvfr. J. Paludan-Maller: »Det tjener vel Sandheden 
bedst hverken at skrue Lovtalen for højt op eller Dadelen 
for lavt ned. — Hvo har beskæftiget sig med ham og kan 
overse, at han var en sympatetisk Natur, som ikke skaanede 
sig selv, idet han styrtede over andre?« (Dr. Søren Kierke- 
gaards Indøvelse i Kristendom, S. 6, 1856). 

2* 

ofte, at man over for Kierkegaard gaar om med 
noget af en mindre god Samvittighed. Man har 
en uklar Følelse af, at denne Sag dog maaske 
endnu ikke er endt, at der er noget, som trænger 
til at klares, man véd ikke hvad. Og det er jo ikke 
underligt. Danmark er heller ikke saa stort, den 
danske Kirke ikke saa rig paa fremragende Per- 
sonligheder, at det ret vel kan være økonomisk 
forsvarligt sans phrase at ofre Søren Kierkegaard 
som en slet Person, der vel engang lovede noget 
betydeligt, men dog ikke fuldbragte noget varigt 
Værk. Denne Sag vil derfor uden Tvivl atter 
og atter blive taget op, indtil man faar lært at 
give den afdøde Tænker sit og forstaar, at han 
i Sandhed har gjort en Gerning, at han ved en 
»indirekte Metode«, som han selv ikke gennem- 
skuede, har ført os, ikke til hint Tankens frie 
Amerika, som ikke er forskelligt fra Tankens al- 
mindelige Bankerot i en Udvandring til Positivis- 
mens for al Tanke og Mening frie Taageland, 
men ført os ud imod en paa én Gang friere, 
inderligere og mandigere Forstaaelse af Evangeliet, 
Evangeliets gamle og dog altid nye Frihedsland. 
Idet jeg nu gaar over til forsøgsvis at løse 
denne Opgave, at vise, at Kierkegaard indirekte 
har haft en Gerning at gøre i Kirkens Tjeneste, 
og ikke blot denne, at han saadan i al Alminde- 
lighed har virket i Retning af Inderlighed og 
Selvforstaaelse hos mange enkelte, medens det 
hele tilsidst dog løb ud i en stor Misvisning, i 
megen Ensidighed, Sygelighed og Overdrivelse, 
hvormed man saa gerne ender sine Betragtninger, 

er det ikke Hensigten paa ny at fortælle hans 
Liv, referere hans Bøger osv. I saa Henseende 
er der vistnok gjort tilstrækkeligt. Enhver, der 
ønsker noget saadant, vil hos Bårthold, Brandes, 
Rudin, Høffding og Rosenberg, ved Siden af 
anden nyttig Belæring, kunne finde, hvad han 
søger, og der er ingen Grund til at gøre om igen, 
hvad der allerede er gjort saa godt, at der 
ikke er noget Haab om at kunne gøre det 
bedre. Her vil vi da ikke paa ny fortælle Kierke- 
gaards Saga, men forudsætter den bekendt; her 
skal ikke literær-historisk berettes om hans Skrif- 
ter, ogsaa dette forudsættes som gjort. Det, der 
beskæftiger os, er altsaa ikke paa ny at skildre 
og berette, men om muligt paa væsentlige Punk- 
ter at trænge nogle Lag dybere ned for at vinde 
en sandere Forstaaelse af Kierkegaards tilsyne- 
ladende saa gaadefulde Skikkelse. Altsaa i første 
Linie ikke Skildring, men Forstaaelse, hvilket 
dog ikke udelukker, at med en dybere Forstaa- 
else Billedet af denne mærkelige Mand vil skifte 
Udseende, og at den Uvillie, for hvilken han, til- 
syneladende ikke uden Grund, har været Gen- 
stand, vil vige Pladsen for en forstaaende og dyb 
Sympati. En Ting var han dog ikke — lad os 
sige det straks for at undgaa unødvendig Strid — 
en Helgen var han ikke, som en katolsk Forf. 
har sagt om ham; dertil var han altfor polemisk 
og altfor lidenskabelig. Men har han selv gjort 
Fordring paa at være det? En Spion i Sand- 
hedens Tjeneste har han derimod kaldt sig 
selv, og under dette Synspunkt ser jeg gerne, 

man gik til Læsningen af de følgende Blade. Der 
kunde jo ganske vist vælges mere indsmigrende 
Betegnelser; men denne har i hvert Fald den 
Fordel, at den ikke har noget bestikkende og 
dog rører ved Sagen. 



Kierkegaard vender i sine Skrifter og Dag- 
bøger ofte tilbage til, at som han er, uhyre sen- 
sibel, tungsindig, vant til at forstille sig, lade, som 
om han var munter og livsglad, skønt Munter- 
heden, Viddet og — Satiren, som det ofte er hos 
melankolske Naturer, kun dækkede over den be- 
standige Uro i hans Indre, at saaledes var han 
væsentlig, fordi han i sin Barndom var afsindigt 
opdraget af en tungsindig Olding, der paa Drengen 
lagde de Byrder, hvorunder han selv segnede. 
Det er jo muligt eller kunde tænkes, at det var 
saaledes. »Den, der i sin Barndom aldrig har 
været under Evangeliet, men kun under Loven, 
bliver aldrig fri,« siger han et Sted (E. P., 1837, 
S. 140). Men hvor meget sandt der end er heri, 
saa er den Mulighed der jo ogsaa, en Mulighed, 
hvortil Kierkegaard selv oftere vender tilbage, at 
dette Tryk, naar først den aandelige Modenhed 
var naaet, kunde være hævet. Der er jo ogsaa andre 
end Kierkegaard, Luther f. Eks., hvis Liv i Barn- 
dommen var under Loven, men som siden lærte 
at tage mod Evangeliets Frihed. Hvorfor lærte 
nu Kierkegaard aldrig det? Hvorfor kunde Evan- 

geliet egentlig aldrig blive ham det store Glædes- 
budskab, men snarere — til Trods for alt, hvad 
han vidste at sige om Guds og Frelserens Kær- 
lighed — en lønlig Angst og Forfærdelse? 

Paa dette Spørgsmaal — og at besvare det 
er at løse hans Livs Gaade — vil der ikke kunne 
gives noget enkelt Svar. Det hang sammen med 
hans Natur (»Langt fra mig,« siger han (E. P., 
1847, S. 188) »være saaledes at anklage Sam- 
tiden, som havde Verden før været saa rar. Nej, 
hvad mig angaar, da vilde det gaa mig galt til 
enhver Tid«), men beroede uden Tvivl fuldt saa 
meget paa den kirkelige Dogmatik, hvorfra han 
gik ud. Man kunde vel mene, og det er det, 
hans kirkelige Modstandere, som vi har set, har 
holdt paa, at det dog kun skyldtes ham selv, 
hans sære, tungsindige, polemiske Natur. Men 
vi har ogsaa set, hvad der taler imod denne en- 
sidige og let købte Forklaring, og det vil være 
overflødigt videre at indlade os med en Opfattelse, 
som, om den evnede det, vilde reducere Kierke- 
gaards Liv til en patologisk Historie. Der kunde 
jo derfor vistnok alligevel blive et og andet at 
lære hos ham, som en og anden velvillig Sjæl 
godhedsfuldt indrømmer; men det hele Forfatter- 
skab vilde dog dermed miste væsentlig Betyd- 
ning. Større Interesse vil den Opfattelse have, 
der i Kierkegaards Liv og Forfattervirksomhed 
ser et Bevis paa Kristendommens Umulighed, idet 
han skal have draget dens sidste Konsekvenser 
og derved godtgjort dens Urimelighed. Denne 
Forklaring kan synes saa meget mere at anbefale 

sig, som den for saa vidt kan beraabe sig paa 
Kierkegaard selv, som han utvivlsomt var af den 
Mening, at han i sine Skrifter havde afsløret 
Kristendommen efter dens inderste Væsen. Men 
idet denne Opfattelse dogmatisk gaar ud fra, at 
han deri havde Ret, og af nærliggende Aar- 
sager har forsømt enhver Prøvelse af Forudsæt- 
ningens Holdbarhed, maa den betegnes som ukri- 
tisk og derfor skydes til Side, hvis en kritisk 
Undersøgelse viser Nødvendigheden af en anden 
Forklaring. 

Og nu er der ingen Grund til paa Forhaand 
at gaa ud fra, at Kierkegaards Opfattelse af Kri- 
stendommen, hvor berettiget den under de givne 
Forhold end kunde være, hvor dybtgaaende og 
konsekvent den end er, derfor skulde være adæ- 
kvat. Tro og Teologi er nu engang ikke ét og 
det samme, og det kunde vel være, at der er 
indgaaet mere af forgængelig Teologi i Kierke- 
gaards Forudsætninger, end der er Plads for, 
naar Kristendommen fremtræder i sin Renhed og 
ideale Højhed. Men da nu enhver, der redeligt 
og til Bunds undersøger Sagen, maa give Fri- 
tænkerne Ret i, at Fænomenet Kierkegaard ikke 
lader sig forklare alene ud fra subjektive Forud- 
sætninger, Tungsind, Særhed, Avind, Had osv., 
af den simple Aarsag, at paa slige Forudsætnin- 
ger frembringes ikke en Ideudvikling af den Art, 
her foreligger, i nøje Forening med en religiøs 
Grebethed og Inderlighed, som den sjældent ses. 
Sligt lader sig ikke udlede af blot patologiske 
Tilstande. Der kan fornuftigvis ingen Tvivl være 

om, at de objektive Forudsætninger, hvorpaa han 
byggede, maa tages med i Beregning. Det er 
dette, Fritænkerne har gjort, men som kirkelige 
Modstandere har forsømt. Vi skal nu i det føl- 
gende i Hovedpunkter konstatere den paradokse 
Karakter af Kierkegaards hele teologisk-filosofiske 
Tænkning for derpaa og delvis underhaanden at 
paavise Umuligheden af at blive staaende ved en 
blot subjektiv Forklaring af Fænomenet. 

I et Brev eller Udkast til et Brev til sin Frænde, 
Naturforskeren P. V. Lund i Brasilien (1835), 
som er af ikke ringe Interesse ved det Indblik, 
det giver i den unge Kierkegaards aandelige Til- 
stand, hvorvel det næppe kan nægtes, at han er 
iført Søndagsklæderne, taler han om sig selv som 
værende i en Situation, der minder om Herkules 
paa Korsvejen, da han ikke ret ved, hvilken Vej 
han skal slaa ind paa. »Det er maaske netop en 
Ulykke ved min Eksistens,« udbryder han, »at jeg 
interesserer mig for altfor meget og ikke afgjort 
for noget« (jvf. Poul Møllers Hilsen til ham fra 
Dødslejet). Blandt det, der har interesseret, ja 
begejstret ham, nævner han først Naturviden- 
skaberne. Dog synes han ikke, han vil gøre dem 
til sit Hovedstudium — siden har han som be- 
kendt udtalt sig om det farlige ved Naturstudiet 
paa en Maade (»Al Fordærvelse vil tilsidst komme 
fra Naturvidenskaberne.« E. P., 1846, S. 738), 
der viser, at han er kommet langt bort fra Be- 
gejstringen — hans aandelige Interesse gaar dog 
i væsentlig anden Retning. »Mig har altid Livet 
i Kraft af Fornuft og Frihed interesseret mest,« 

fortsætter han; »at klare og løse Livets Gaader 
har bestandig været mit Ønske.« For at løse 
denne Opgave mener han ikke at behøve at trænge 
ind i Naturvidenskabens Hemmeligheder, men at 
kunne nøjes med en mere umiddelbar Naturop- 
fattelse. Her ser vi da den unge Kierkegaard saa 
at sige stille sig sit Program. Men til hvilken 
mærkelig Løsning af Opgaven var det ikke, han 
kom! Man skulde efter dette Program have ven- 
tet, der vilde være fremkommet en eller anden 
Tankebygning af positiv Art. Men har han drømt 
om noget saadant, hvor helt anderledes skulde 
det gaa. I Stedet for at tilstræbe en fornuftmæs- 
sig Løsning af Livets Gaader, naar han gennem 
en sønderlemmende Dialektik til en gennemført 
Paradokslære, i hvilken al Fornuft er negeret, i 
Stedet for Løsning af Gaader faar vi den ene 
Gaade, ja det ene Paradoks dynget paa det andet, 
unægtelig noget helt andet end en Løsning i Kraft 
af Fornuft og Frihed. I Stedet faar vi Anvisnin- 
gen paa et Liv, hvis intellektuelle Opgave bliver 
en stadig Løben Panden mod uløselige, al For- 
nuft haanende Paradokser, i Stedet for Frihed 
Troens absolute o: blinde Lydighed mod det au- 
toritetsmæssigt givne. 

For at forstaa, hvorledes denne Sagernes Ven- 
ding er gaaet for sig, vil det være hensigtsmæssigt 
først at gøre os Rede for Arten af den aandelige 
Atmosfære, hvorunder Kierkegaards intellektuelle 
Udvikling foregik. Ørkesløst, som det vil være, 
at grunde over, hvorledes hans Udvikling kunde 
tænkes at være bleven under en anden, sundere 

filosofisk Luftning end den, Kierkegaard i sin 
Ungdom indaandede, maa vi nøjes med at be- 
tragte Forholdene, som de var. Og her møder os 
nu engang den Kendsgerning, at Kierkegaards in- 
tellektuelle Udvikling faldt sammen med den ty- 
ske spekulative Filosofis Blomstring og begyndende 
Opløsningsperiode. Det ligger da nær at formode, 
at han til at begynde med har tænkt sig, at hans 
Tankes Opgave vilde blive en mere positiv, op- 
byggende. Den, der higer efter at »løse Livets 
Gaader«, kan jo vanskeligt tænkes at have haft 
til bevidst Opgave fra første Færd at ville gøre 
dem mere indviklede, end de i sig selv er. Saa- 
ledes udviser da ogsaa Optegnelser fra hans Ung- 
domsstudier, at han f. Eks. kar gjort Uddrag af 
Martensens Forelæsninger over Indledningen til 
den spekulative Dogmatik, og da han falder over 
et Uddrag af Hilarius' Værk om Triniteten i Moh- 
lers Skrift »Athanasius der grosze und die Kirche 
seinerZeitc, nedskriver han følgende Udbrud : »Be- 
synderligt nok, jeg har nu i nogle Aar givet mig 
af med Dogmatik og har aldrig hørt dem nævne 
— de er mægtige. Jeg fristes til at sige om dem, 
hvad Pyrrhus sagde om det romerske Raad : »Det 
er et Kongerige af Lapidar-Tanker.« Hver enkelt 
er en Point-de-Vue-Maaler for en spekulativ Dog- 
matik. Jeg maa nødvendigvis læse det Værk; jeg 
føler mig i dette Øjeblik oversvømmet deraf, som 
naar Nilens Vande velsigner Ægypten.« (E. P., 
1833—43, S. 182). Men har der været en kortere 
Tid, hvor hans Tanke er gaaet i spekulativ Ret- 
ning, er han, som man siger, .snart bleven kureret. 

Den filosofiske og teologiske Spekulation skræm- 
mer ham ved sin Tvetydighed, og han faar tidlig 
en erklæret Mistillid til den. Allerede den yndede 
Sætning, at man maa tvivle om alt for at blive 
Filosof, giver ham nok at bestille. Han synes, 
den Opgave at tvivle om alt vil lægge Beslag paa 
hele Aandens Kraft og hindre ham i at naa videre 
(E. P. II, 128). Og saa denne Forfalskning af 
Begreberne! Allerede i en Optegnelse fra 1833 
(E. P., I, 14 f) taler han om den Sprogforvirring, 
som staar for Døren, langt farligere end hin baby- 
loniske. Ethvert kristeligt Begreb er blevet saa 
forflygtiget, saa aldeles opløst i en Taageverden, 
at man umulig kan kende det igen. Begreberne 
Tro, Inkarnation, Tradition, Inspiration, der paa 
det kristelige Gebet er at henføre til et bestemt 
historisk Faktum, har Filosofferne fundet for godt 
at give en ganske anden almindelig Betydning, 
hvorved Tro bliver den umiddelbare Bevidsthed, 
som i Grunden ikke er andet end det aandelige 
Livs vitale Fluidum; Tradition er bleven Ind- 
begrebet af en vis Verdenserfarenhed, hvorimod 
Inspiration ikke er bleven andet end en eller an- 
dens Ides Tilstedeværelse i et eller flere Individer 
osv.« Han ønsker derfor, at der maa fremtræde 
kraftige Aander, der genvinder Ordene deres tabte 
Kraft og Betydning, saaledes som Luther genvandt 
for sin Tid Begrebet Tro. Først med Genvindei- 
sen af »Sprogets forlorne Sønner« kan man haabe 
paa bedre Tider. Kierkegaard har dermed allerede 
anslaaet de Strenge, som senere skulde klinge stær- 
kere under hans Greb. I »Uvidenskabelig Efter- 

skrift« har han gennemført den Kritik af den 
spekulative (hegelske) Filosofi — den spekulative 
Dogmatik glider næsten lydløst ud af Sagaen — 
som her var antydet. Dog har han næppe med 
ét Slag været klar over sit Forhold til Spekula- 
tionen. Der har endnu en Tid kunnet være An- 
fægtelser eller dog Betænkeligheder. Endnu saa 
sent som i 1840 kan han tale om en »spekulativ 
kristelig Erkendelseslære« som en Mulighed (E. 
P., I, 244). Det ses yderligere af de Forventnin- 
ger, hvormed han 1841 rejste til Berlin for at 
høre Schelling foredrage sin »positive Filosofi«. 
Aldrig i sit Liv, siger han, havde han haft saa- 
dan en Lyst til at rejse ud (E. P., I, 314). »Det 
skylder jeg Schelling. Havde Schelling ikke læst 
i Berlin, var jeg ikke gaaet ud.« Men ak! »havde 
Schelling ikke vrøvlet, havde jeg formodentlig al- 
drig mere rejst. Nu har jeg lært, at det har sin 
Betydning at rejse, NB. ikke for Studiernes Skyld 
. . . Forøvrigt befinder jeg mig vel; jeg er som 
en Skoledreng, der har faaet Ferie.« Ferien, 
Kierkegaard havde faaet, betød aabenbart, at han 
uigenkaldelig var tabt for Spekulationen. Han havde 
faaet nok af de spekulative Filosoffers frugtesløse 
Forsøg med at mediere Modsætningerne og føre 
alt tilbage til luftige Abstraktioners absolute En- 
hed. Det gjaldt for ham fra nu af om ikke at 
tilsløre Modsætningerne og mediere, men at ak- 
centuere dem og lade dem være det, de er. Med 
Mediationen og Spekulationen var han fær- 
dig, og saa blev han den Distinktionsdialektiker 
(Brøchner), han blev. Naar alle de andre syntes 



30 

at have sat sig til Opgave at gøre Livet lettere og 
ikke mindst »de sande Tidens Velgørere ved at 
gøre Aands-Eksistensen i Kraft af Tanke syste- 
matisk lettere og lettere«, saa fandt han sin Ide i 
»overalt at gøre Vanskeligheder« (Uvidensk. Efter- 
skrift, 2. Opl., S. 163 f.), det vil i denne Sammen- 
hæng sige, at anbringe Paradokset, hvor Spekula- 
tionen vilde udviske, udglatte, mediere. 



Nu foreligger der vel i og for sig ingen Nød- 
vendighed for, at den, der bryder med den him- 
melstræbende Spekulation, derfor maa gaa til den 
modsatte Yderlighed: for at statuere Tankens Af- 
magt at lade Modsætningerne krystallisere sig til 
absolute Modsigelser, skærende Paradokser. Hvis 
man ikke vil antage, en Antagelse, der ifølge sin 
Natur vilde unddrage sig ethvert Bevis, at Til- 
værelsen er absolut uerkendelig, saa end ikke en 
alvidende vilde kunne ene dens Modsætninger, saa 
maa man antage, at de Modsigelser, den frem- 
byder for det menneskelige Øje, ikke er absolute, 
men at de løber sammen hinsides den Grænse, 
hvortil vor Tanke kan naa. Lad derfor dette 
eller hint synes os absolut uforeneligt, den, som 
tror, at den hele Tilværelse ligger klar i Dagens 
Lys for en fuldkommen Viden, er dog forvisset 
om, at Modsigelserne kun er tilsyneladende, 
og han vil vogte sig for skarpt afskaarne, dog- 

matiske Definitioner, som naar de tages sans phrase, 
ganske vist kun du til at frembringe haarrejsende 
Paradokser. Saaledes, for at tage et nærliggende 
Eksempel, gjorde Cartesius Forholdet mellem 
Sjæl og Legeme til et ganske paradoksalt, da han 
definerede det aandelige og legemlige som absolut 
uensartede Størrelser. For at kunne gøre det 
med Rette maatte han have haft en Erkendelse 
af begges inderste Natur, som vi den Dag i Dag 
savner; men skønt Cartesius mente at have tviv- 
let om alt, med hvilken Akt Filosofien efter hans 
Mening skulde begynde, er han aabenbart kommet 
altfor let fra den Tvivl, om det gaar an at lave 
absolut færdige Definitioner af det, man kun ufuld- 
komment kender. Og ikke bedre er det gaaet 
Kierkegaard. Overalt møder vi disse skarpe, abso- 
lute Definitioner af Modsætningerne, og naar de 
saa stilles op mod hinanden, har vi Paradokserne. 
Først møder vi den overalt til Grund liggende 
Modsætning mellem det timelige og evige. For 
Kierkegaard kunde det ikke være nok med 
at standse over for det, som altid vil være dun- 
kelt og gaadefuldt for menneskelig Tænkning. 
Det har nu siden Augustins Dage været Skik hos 
en Del Teologer at tale aandrigt om Evigheden 
og det evige og sige, at i Evigheden er der ingen 
Forskel mellem før og nu, men alt er evigt nær- 
værende 1 ). Medens mere nøgterne Tænkere vil 

') Jvf. H. L. Mansel: Bamptonforelæsn., d. Ov., S. 151, 211, 
232—33. Det lader sig nok gøre med Biskop Martensen at 
spørge, om det evige Liv i enhver Betydning er »tidløst«, 
hvad Mansel ogsaa har gjort i sin Afhandling: Man'sconcep- 
tion af Eternity. 

vogte sig for at tale dogmatisk om Ting, vi savner 
enhver Adkomst til at tale afgørende om, var 
dette ikke noget for Kierkegaard. For ham synes 
det at være noget selvindlysende, straks og abso- 
lut afgjort, at det evige er og det timelige vor der, 
og da disse to Bestemmelser synes absolut uens- 
artede, var det for al menneskelig Tanke et Para- 
doks, hvorledes de to kan faa med hinanden at 
gøre, berøre hinanden, end sige indgaa i hinan- 
den. I Stedet for at sige, hvad han kunde sige 
med god Grund: jeg kender ikke det evige som 
saadant, ikke heller dets Forhold til Tiden, taler 
han, som var han ganske paa det rene med 
dets Væsen, og saa har vi Paradokset. Dog er 
der ingen Grund til at forfærdes derover, om man 
ikke er saa uheldig at tro paa sine egne, ret vil- 
kaarlige Definitioner, og det gjorde Kierkegaard 
ganske vist. Den, der ikke er saa sikker i sin 
Sag, vil ikke ræddes for sine egne Skabninger. 

Naar nu Tid og Evighed allerede rent in 
abstracto er absolute Modsætninger, følger det af 
sig selv, at det samme maa gælde Gud og Men- 
neske. Gud er, Mennesket vorder. Dermed er 
ifølge Kierkegaard allerede sat en absolut Modsæt- 
ning, som atter udvides ved Synden, der, opfattet 
efter Augustins Anvisning, sætter en ny absolut 
Forskel mellem Gud og Menneske. Allerede af 
den første Modsætnings Art, opfattet, som Kierke- 
gaard gør det, maatte følge, at Begrebet Gud- 
menneske maatte fremstille sig som et Para- 
doks, en Sammenstilling af uforenelige Bestem- 
melser, ikke som den dybe, forborgne Enhed af 

det, som efter sit Væsen peger mod hinanden. 
Men idet Kierkegaards Tanker mere og mere slog 
ind i dette Spor, maa vi berøre et Forhold, hans 
Livs centrale Begivenhed, hans Forlovelse og dens 
Ophævelse, som gav ham et nyt Stød i Retning 
af at opfatte den kristne Tro som Tro paa det 
absurde. 

Hvad Kierkegaards Forhold til hans forlovede 
angaar, er det for det første kun altfor vist og 
klart, hvad der kun var uforstaaeligt for den 
københavnske Sladder, Sladderen, som altid er 
dum over for dybere Fænomener, at hans Fejl 
ikke var, at han hævede Forlovelsen, men at han 
overhovedet havde forlovet sig 1 ). Han siger det 
selv, om end ligesom nølende: »Jeg burde maa- 
ske aldrig forlovet mig, men fra det Øjeblik har 
jeg handlet redeligt« (E. P., I, S. 420). Man mær- 
ker i dette »maaske« en Uvished, om det ogsaa 
paa hint Punkt havde været ham muligt at staa 
imod. Sagen var jo, at han elskede Pigen med 
en romantisk Kærligheds Inderlighed, som det kun 
sjældent ses. Men Ulykken var, at den rene og 
stærke Kærlighed, her var kaldt til Live, var til 
Huse hos en ung Mand, hvis hele aandelige Byg- 
ning var saa vidt forskellig fra, hvad der kunde 
lægges aabent for en ung Pige — og Kærlighed 
er jo Aabenhed — ja vanskeligt nok for ham 
selv. Kan en Grænsesoldat være gift? Og en 



J ) Jvf. »Skyldig — Ikke skyldig?« »Hvilken er min Skyld? At 
have vovet mig ind paa, hvad jeg ikke kunde realisere. 
Hvilken er min Brøde? At have gjort et Menneske ulykke- 
ligt.« (»Stadier paa Livets Vej«, 3. Udg., S. 368.) 

3 

saadan var netop han, som boede op til Tung- 
sindets golde og øde Strækninger. Men over alt 
dette har han, som naturligt, ikke helt været paa 
det rene straks, og hvem har Ret til at forlange 
det af ham? Hvem tør gaa i Rette med ham, 
om han et Øjeblik har ladet sig overvælde, eller 
om han en kort Tid har vugget sig i det Haab, 
at hans Tungsind maaske kunde hæves og hans 
Natur ændres? Men har han drømt denne Drøm, 
og det har han sikkert 1 ), har han et Øjeblik væ- 
ret ung og næret om end et bange Haab, det har 
kun været kort, som et Øjebliks Beruselse. I næ- 
ste Øjeblik er han vaagen, og da har han gnedet 
Øjnene og spurgt sig selv, om han var Jeg eller 
Ikke-Jeg. Haabet om et lykkeligt Liv ved den 
elskedes Side er sunket sammen og har veget 
Pladsen for den dybt vemodige Erindring om at 
have været lykkelig — et Øjeblik. »For mig er 
intet farligere end at erindre. Har jeg først er- 
indret et Livsforhold, saa er det mig umuligt at 
faa Interesse derfor igen. ... Et saadant Livs- 
forhold er da allerede gaaet ind i Evigheden og 
har ingen timelig Interesse« (E. P., I, S. 335). 
Det er denne tungsindige Erfaring, Kierkegaard 
har bygget sit Skrift »Gentagelsen« over. Helten 
i denne Bog, det »unge Menneske«, kan ikke ægte 
sin forlovede, fordi hans Kærlighed til hende kun 
er »en tungsindig Erindring af Forholdet.« 

Det var nødvendigt at medtage Kierkegaards 
Forlovelseshistorie, fordi det, som allerede for- 



*) Jvf. P. A. Rosenberg: Søren Kierkegaard, S. 23—24 

længst paavist, er umuligt at forbigaa den, naar 
vi vil forstaa, hvorledes hans Lære om Para- 
dokset og Troen i Kraft af det absurde, om ikke 
er tilbleven, saa har konsolideret og fæstnet sig. 
Ganske vist, denne Lære havde ogsaa, som vi 
siden skal gøre Rede for, sit objektive Grundlag; 
men dens subjektive Rødder har det, og ikke 
mindst hos en saa »eksistentiel« Tænker, ogsaa 
den største Interesse at efterspore. Dog, at det 
ikke først var ved hin Begivenhed i hans indi- 
viduelle Livs Historie, at Tanken om Paradokset 
er gaaet op for ham, er det paa den anden Side 
af Vigtighed allerede her at dokumentere. Alle- 
rede i nogle Udviklinger om Filosofi og Kristen- 
dom fra 1835 bestemmer han Fornuftens For- 
hold til Kristendommen som væsentlig negativt. 
»Før det lykkes ham (den Kristne),« hedder det 
E. P., I, S. 71, »at komme til den kristelige Over- 
bevisning, møder ham mangen Kamp, mangen 
sjælelig Lidelse, idet Tvivl rejser sig. Naar han 
endelig har naaet den, saa møder ham Anfægtelse, 
o: Fornuften gør endnu en Gang sine Fordrin- 
ger gældende, før den ganske synker un- 
der.« Han nævner Augustin som en ægte Re- 
præsentant for den konsekvente kristelige Opfat- 
telse. »Der gives en Hovedmodsætning, Augustin 
og Pelagius. Den første vil knuse alt for da at 
oprejse det; den anden henvender sig til Menne- 
sket, som det er. . . .« Noget senere (1837 eller 
38) støder vi (E. P. I, 150) første Gang paa den 
bevidst udtalte Paradokstanke : »Paradoksen 
er det individuelle Livs egentlige Pathos, og 

ligesom kun store Sjæle er udsatte for Liden- 
skaber, saaledes er kun store Tænkere udsatte 
for, hvad jeg kalder Paradokser, der ikke er an- 
det end ufuldbaarne grandieuse Tanker.« 1 ) 
Dog, var Kierkegaard bleven staaende derved, 
at Paradokser »ikke er andet« end ufuldbaarne 
grandiose Tanker, var det hele jo ikke saa slemt, 
og han vilde ikke være naaet derhen, hvor hans 
tungsindige, lidenskabelige Tænkning mere og mere 
førte ham. Ulykken var, at Paradokset blev ham 
mere end den ufuldbaarne Tanke, men tilsidst 
hævedes til Rang af Kategori. For at overvære, 
hvorledes denne Vending foregaar, er det, vi maa 
se ind i de Tanker og Følelser, som fremkaldtes 
ved hans Forlovelseshistorie. Den tilhører ved 
den Betydning, den fik for hans Tænkning, ikke 
blot hans private Livs Historie, men afgjort tillige 
hans Forfattervirksomheds. Dette opdagede da 
Kierkegaard snart, hvor inderligt og dybt han end 
elskede sin forlovede, at hans Tungsind var en 
afgørende Hindring for Ægteskab. Men at det 
var Aarsagen, skjulte han for hende, af Frygt for, 
at det vilde gøre hende Bruddet endnu tungere 
eller vække en Medfølelse, som han ikke kunde 
gøre Brug af. Han var jo allerede længst en Me- 
ster i den Kunst at forstille sig og skjule, hvad 
der gærede i ham, under Viddets og en tilsyne- 
ladende Munterheds Dække, for bag efter at give 
den indesluttede Smerte Luft i Ensomhed. Saa 
besluttede han at indbilde hende, at han ikke 



») Udhæv, er af K. 

elskede hende, og gav som Paaskud, at Viden- 
skaberne vilde tabe en Dyrker i ham (E. P., I, 
S. 291), ja synes at have villet give hende Ind- 
trykket af sig som et daarligt og letsindigt Men- 
neske. Menneskelig talt, mente han, var det den 
eneste Maade, hvorpaa han kunde give hendes 
Sjæl Spændkraft. »Naar Barnet skal vænnes fra, 
da sværter Moderen sit Bryst; men hendes Øjne 
hviler lige saa kærligt paa Barnet. Dette tror, at 
det er Brystet, der har forandret sig, men Mode- 
ren er uforandret. . . . Held den, der ikke op- 
levede rædsommere Kollisioner, der ikke behøvede 
at sværte sig selv. . . . Den, der har forklaret 
denne Gaade, han har forklaret mit Liv« (E. P., 
I, 407). Hvor meget Kierkegaard led under dette 
Bedrag, derom vidner det bevarede af Dagbøgerne 
noksom, for ikke at tale om hans Skrifter; for- 
nemmelig »Frygt og Bæven« og »Stadier paa 
Livets Vej« (»Skyldig — Ikke skyldig?«). Jvfr. 
f. Eks. en Ytring som denne i de efterl. Papirer 
(I, 292): »Dette er den Forbandelse, som hviler 
over mig, aldrig ret at turde lade noget Menneske 
dybt og inderligt knytte sig til mig.« Jvfr. Si- 
mon den Spedalskes Enetale i »Stadierne« : »Fa- 
der Abrahams Gud, giv dem Most og Korn i 
Overflod og lykkelige Tider, byg Laderne større 
og giv Overflod større end Laderne, giv Fædrene 
Visdom og Mødrene Frugtbarhed og Børnene Vel- 
signelse, giv Sejr i Strid, at det maa være dit 
Ejendoms Folk. Hør dens Bøn, hvis Legeme er 
besmittet og urent, Præster en Vederstyggelighed, 
Folket en Rædsel, den lykkelige en Snare, hør 

ham, dersom hans Hjerte dog ikke var be- 
smittet.« 

Saa hænder det da, mens hans Tanke kred- 
ser om denne smertelige Begivenhed, at han, sam- 
tidig med, at han dybere og inderligere vender sig 
mod Kristendommen, i det, han har oplevet, fin- 
der nye Impulser til Forstaaelse af Kristendom- 
men. I Dagbogen fra 1843 (17. Maj) hedder det: 
»Havde jeg haft Tro, da var jeg blevet hos hende,« 
og strax efter: »Troen haaberogsaa for dette Liv, 
men vel at mærke i Kraft af det absurde, ikke i 
Kraft af menneskelig Forstand. Ellers er det kun 
Levevisdom, ikke Tro. Troen er derfor, hvad 
Grækerne kaldte det guddommelige Vanvid. Dette 
er ikke blot en aandrig Bemærkning, men noget, 
der ligefrem lader sig gennemføre.« Hvad Kierke- 
gaard har tænkt herved, derom lades vi ikke i 
Uvished. Han har gennemført Tanken i »Frygt 
og Bæven«. Her møder vi »Troens Ridder«, som 
»erkender Umuligheden« af at faa Prinsessen, 
men i samme Øjeblik »tror det absurde«, at han 
dog faar hende. Ak, det var det, Kierkegaard ikke 
selv formaaede; han kunde kun resignere, ikke 
tro det »umulige« muligt. Naar han imidlertid 
mente at have gennemført sin Tanke saaledes, at 
han havde undgaaet Aandrighedens Skær, befandt 
han sig dog i en Vildfarelse. Naar han vilde gøre 
Paradokset til mere end den stejle Form for en 
ufuldbaaren Tanke, men hæver det til Kategori 
(Grundbegreb) og kræver Tro paa det absurde, o: 
det umulige, er det kun altfor a aben bart, at der 
er »gaaet Lyrik« i Tanken. At tale om at tro, at 

det umulige kan blive muligt, ja virkeligt, er, hvis 
det skal tages bogstaveligt, en haandgribelig Selv- 
modsigelse, en Talen sort, som, hvilke Aandrig- 
heder der end ødsles derpaa, ikke vil være at 
skelne fra Nonsens. Tror jeg det umulige muligt, 
saa vil det sige, at det »umulige« dog ikke er 
ganske umuligt, men kun i højeste Grad usand- 
synligt, urimeligt, utroligt. Man gøre Prøve, og 
man vil se, at dette passer overalt, hvor Kierke- 
gaard taler om det paradokse og absurde, for saa 
vidt han ikke af visse filosofiske eller teologiske 
Formler gør nye Trosartikler og veritable Para- 
dokser. Paradokserne og det absurde vil, for saa 
vidt de ikke repræsenterer hine natlige Spøgelser, 
men det, som er den kristne Tros sande Gen- 
stand, overalt vise sig at betegne, ikke det i en- 
hver Henseende selvmodsigende og umulige, som 
ingen kan tro paa, men det for menneskelig Er- 
faring og Fornuft tilsyneladende modsigende og 
urimelige. 

Lad os se endnu en Gang paa Troens Rid- 
der i »Frygt og Bæven«. Forud for Troen gaar 
den »uendelige Resignation«, o: Ridderen erkender 
det umulige i at faa Prinsessen. Men da sker 
det vidunderlige! »Han gør endnu en Bevægelse, 
forunderligere end alt; thi han siger: jeg tror dog, 
at jeg faar hende, i Kraft nemlig af det absurde, 
i Kraft af, at for Gud er al Ting muligt« (»Frygt 
og Bæven« 2. Udg., S. 41). Det vil altsaa sige, 
om Ordene skal tages strengt og nøje efter Bog- 
staven, at Ridderen i samme Øjeblik tror muligt, 
hvad han erkender for umuligt, og dette er 

ganske vist absurd; man kunde vel saa tydeligt 
kalde det meningsløst. »Umuligt« kan, hvis der 
skal være nogen Mening i at tro det muligt, her 
højest kun betyde: umuligt for menneskelige Øjne, 
ikke i enhver Henseende umuligt. Med Gud som 
Forudsætning, og denne Forudsætning har hos 
Kierkegaard ogsaa »Resignationens Ridder«, glider 
det umulige til Side og viger Pladsen for det for 
Gud mulige. Gud kan have mange Udveje, som 
intet menneskeligt Øje kan opdage. Altsaa er 
»umuligt« her kun et stærkt lyrisk, aandrigt Ud- 
tryk for, hvad der for Menneskeøjne synes umu- 
ligt, det er hverken mere eller mindre. »Para- 
dokset« er altsaa ganske rigtigt kun en »ufuld- 
baaren Tanke«, et foreløbigt Skøn. Tænkes Tan- 
ken igennem, har vi den ikke paradokse Tanke, 
at for Gud er alle Ting mulige, ogsaa det, vi ikke 
ser nogen Udvej for. 

Naar Pseudonymen (S. 47) siger, at man ikke 
har Lov til at indbilde andre, at Troen er noget 
ringe, eller at den er en let Sag, medens den er 
det største og sværeste, kan han i Hovedsagen 
med Forbehold vel have Ret. Men for at det 
kan være sandt, behøvede han ikke at definere 
Troen som Tro paa det umulige, det absurde. 
Troen kan være Tro og svær nok endda, selvom 
vi nøjes med at definere den som Tro paa det 
dunkle eller endog ufattelige. Abrahams Eksem- 
pel viser det til Trods for Pseudonymen. Hvad 
han end siger, hvor forfærdeligt det end var, hvori 
Abraham blev forsøgt, hvor afgjort faldende uden 
for det almene, saa lader det sig dog kun aand- 

rigt sige, at det, Abraham oplevede, var det ab- 
surde, hans Tro en Tro paa det umulige. Om 
end alt her er spændt til det yderste, saa er der 
dog intet absurd i at tro, at for Gud er alle Ting 
mulige, in casu, at Gud kunde opvække Isak eller 
give Abrabam en anden Isak (Hebr. 11, 19). »Det 
er aldeles ingen sofistisk Betragtning, at man hvert 
Øjeblik holder den Mulighed i sin Sjæl, at Gud 
endnu i dette Øjeblik kan gøre alt godt« (E. P., 
I, S. 432). Det var vel for menneskelige Øjne 
noget i højeste Grad usandsynligt, urimeligt, man 
kan gerne, om man engang har forelsket sig i 
Udtrykket, sige absurd, at alt endnu kunde blive 
godt for Abraham, naar han ofrede Isak; men 
umuligt var det dog ikke, naar han troede paa 
Guds Godhed og Almagt. At bruge Bestemmel- 
serne umuligt og absurd under denne Forudsæt- 
ning er, om de skal tages strengt efter Bogstaven, 
selvmodsigende. Der er intet absurd i at anse 
for muligt under én Forudsætning, hvad der er 
umuligt under en anden. Men skal de ikke ta- 
ges efter Bogstaven, hvad de ikke kan, er de alt- 
saa kun brugt lyrisk, aandrigt. Det er ikke lykke- 
des Kierkegaard at hæve det absurde, Paradokset 
til Kategori. 

Men naar det nu ikke desto mindre efter 
Kierkegaards Mening var slaaet fast, at Troens Gen- 
stand for at være noget mere end en Sinkelektie 
maatte være intet mindre end Paradokset, gjaldt 
det om overalt at vise, at saaledes var det, og 
enhver, der kender Kierkegaard, véd, hvorledes 
det atter og atter er ham om at gøre at udhæve 

det kristeliges Forskellighed, Uensartethed, ja Mod- 
strid i Forhold til det menneskelige. Fremfor alt 
maatte dette gælde, naar der blev Tale om Kristi 
Person. Men det viser sig mere eller mindre over 
hele Linien. Det paradokse bliver ham overalt 
Kendetegnet paa det kristelige; i Forholdet til det 
bliver Spændingen, Lidenskaben større, og hvor 
Lidenskaben er, der er Subjektiviteten, og Subjek- 
tiviteten er Sandheden. Vi vil i det følgende nær- 
mere belyse dette ved at fremstille Kierkegaards 
Lære om Gudmennesket og om Menneskenaturen 
(herunder Læren om Synden, om Frelsen og 
Fortabelsen). 



»Kristi Fremtræden«, hedder det, E. P. I., 
401, »er og bliver dog et Paradoks.« Vi møder 
her første Gang den Tanke, Kierkegaard paa en 
saa beundringsværdig Maade har behandlet i 
»Filosofiske Smuler«. Straks viser der sig dog 
en Usikkerhed i Bestemmelsen eller i Brugen af 
den, naar han taler om Paradokser af forskellig 
Grad. Jesu Samtid, mener han, havde dog »det 
værste Paradoks«, at dette bestemte Menneske, 
som levede iblandt dem, der saa ud som andre 
Mennesker, talte som disse, fulgte Skik og Brug, 
at han var Guds Søn.« Men hvorledes kan Pa- 
radokset, vel at mærke det til Kategori hævede 
Paradoks, have Grader? Kan det umulige være 
mere eller mindre umuligt? 

Da Kierkegaard dog nu engang var slaaet ind i 
dette Spor, maatte Opgaven, for at Spændingen, 
der for ham bliver en Art Kriterium paa Sand- 
heden, kunde blive den størst mulige, være at faa 
Paradokset saa »stort« som muligt, og det vil da 
kunne føles som et Savn, naar Virkeligheden af 
Jesu Liv ikke synes at tilfredsstille Fordringen 
paa, hvad der maatte synes det »højeste« eller 
»dybeste« Paradoks. Saaledes hedder det E. P., 
I., 404, at det, at Guds Søn blev Menneske, vist- 
nok er det højeste metafysiske og religiøse Para- 
doks; men det er endnu ikke det dybeste etiske. 
Thi »Kristi Liv havde et negativt polemisk For- 
hold til Kirke og Stat. Det højeste etiske Pa- 
radoks vilde være, naar Guds Søn gik ind i hele 
denne Virkelighed, blev et Led deri, bøjede sig 
under hele dens Smaalighed . . .« Han maa 
nok udbryde: »Gud hjælpe det stakkels Hoved, 
der har med den Art Tvivl at gøre.« Sin Tanke 
udfører Kierkegaard nærmere E. P., I., 413, hvor 
han betegner det som »det absolute Paradoks«, 
om Guds Søn i strengeste Forstand var bleven et 
enkelt Menneske, der havde en Næringsvej, der 
giftede sig osv. Men i saa Fald, siger han, vilde Gud 
have været den største Ironiker, ikke Gud, Menne- 
skenes Fader. Derfor »er det guddommelige 1 ) 
Paradoks, at han bliver bemærket, om ikke paa 
anden Maade, saa ved at blive korsfæstet, at han 
gør Mirakler osv., hvori ligger, at han dog er 
kendelig paa sin guddommelige Myndighed, om 



») Udhæv, af K. 

den end fordrer Troen for at løse dens Paradoks 
— den daarlige, menneskelige Forstand vil, at 
han skal have Fremgang, gribe sin Samtid, be- 
gejstre den osv.« Gid Kierkegaard, fristes man 
til at sige, var bleven derved, at Kristus, var, 
hvad han kalder det guddommelige, ikke det 
absolute Paradoks. Det hele vilde da ikke være 
forløbet saa skærende, sønderrivende. Men paa 
den anden Side — godt dog ogsaa, at han ikke 
blev staaende, at han ikke bøjede af, men tog 
den fulde Konsekvens af sine Forudsætninger, 
selv om han ganske vist, hvad Kendsgerningen 
forbød, ikke kunde tage hint »højeste« etiske 
Paradoks. Indrømmelsen, at Kristus var det gud- 
dommelige, ikke det absolute Paradoks, fordi 
Gud er Menneskenes Fader, involverede aaben- 
bart, at Gud tænker mildere og menneskeligere, 
end han efter den haarde Paradokslæres Ideal 
egentlig skulde. Men Kierkegaard har vitterligt 
ikke gennemført denne Indrømmelse eller indar- 
bejdet den i sin videre gaaende Tænkning. Til 
Paradokslæren var han nu engang bunden, og 
den var desuden kun en altfor aabenbar, om end 
langt fra almindelig erkendt Konsekvens af visse 
kirkelige Lærdomme. 

At Kierkegaard bevidst har villet hæve Para- 
dokset til Rang af Kategori, kan ses paa flere 
Steder. For en Ordens Skyld anføres her et Sted 
af de efterl. Papirer fra 1847 (S. 18). Han be- 
brejder her Kant, at han ikke ved sin Lære om 
det radikale onde bestemt har fastslaaet, at det 
uforklarlige, Paradokset, er en Kategori. »Para- 

dokset«, hedder det videre, »er ikke en Konces- 
sion, men en Kategori, en ontologisk Bestemmelse, 
der udtrykker Forholdet mellem en eksisterende, 
erkendende Aand og den evige Sandhed.« Dette 
Sted er typisk. Vi træffer atter her den Usikker- 
hed i Bestemmelserne, der oftere møder os hos 
Kierkegaard, hvor han er ved at forcere en rigtig 
Erkendelse ud over de rette Grænser for at sætte 
Prikken over let og fastslaa sin Paradokslære. 
Vi saa ham først betegne Paradokset som den 
grandiose, ufuldbaarne Tanke, hvad der dog 
endnu ikke er det samme som et af disse abso- 
lute Paradokser, Kierkegaard vurderede saa højt; 
her ser vi ham bruge Bestemmelsen enstydig med 
det »uforklarlige«. Drejer Sagen sig kun derom, 
at forstaa, at der er noget, vi ikke kan forstaa, 
da er det en Indrømmelse eller Erkendelse, en- 
hver dybere Tænker ejer, uden at han dermed har 
behøvet at gaa ind paa en erklæret Paradokslære. 
Kierkegaard har ment, at det, at noget ligger over 
Fornuften, er det samme som, at det er mod 
Fornuften, fornuftstridigt, som om det var noget, 
der indlyste af sig selv, hvad det ikke gør, hver- 
ken umiddelbart eller for en strengere Prøvelse. 
Sagen er filosofisk bl. a. vistnok, at Kierkegaard 
har haft den spekulative (hegelske) Filosofi in 
mente, ifølge hvilken alt skal kunne begribes, 
teologisk set, at hans Tanker har kredset om 
visse kirkelige Lærdomme af ikke uforgængelig 
Art, for hvilke Paradokslæren var det ene adækvate 
Udtryk. Han har deraf ladet sig forlede til at 
tro, at Paradokslæren baade filosofisk og teologisk 

set var det korrekte Udtryk for den menneskelige 
Tankes Afmagt til at fatte det evige og gud- 
dommelige. Men det er aabenbart, at han her 
identificerer, hvad der ikke falder sammen. At 
forstaa, at der er noget, jeg ikke forstaar, er ikke 
det samme som at erklære det for Paradoks. 

Dette udelukker vistnok ikke, at Kierkegaards 
Tilbøjelighed for skærende, absolute Modsætnin- 
ger særligt har prædisponeret ham for Paradoks- 
læren. Men i den Filosofi og Teologi, hvorfra 
han gik ud, maatte han finde yderligere Tilskyn- 
delser. Havde han holdt sig nøjere til Kirkens 
første egentlige Teolog, Apostlen Paulus, vilde 
han have nøjedes med at tale om Mysterium, 
hvor han nu taler om Paradoks (1. Kor. 2, 7; 
13, 12). R. Nielsen har i dette Stykke tilføjet det 
nødvendige Korrektiv. Man kunde af hans Lære 
om de absolut uensartede Principer for Tro og 
Viden paa Forhaand have ventet, at han havde 
fulgt Kierkegaard i Paradokslæren. Men det er 
ikke saaledes. Der kan her henvises f. Eks. til 
hans »Religionsfilosofi« S. 34 og 174 og til hans 
Foredrag »Om Aandsdannelse« S. 80. Han ud- 
vikler her, hvad der maaske nok kunde blive 
farligt for en Lære om absolut uensartede Prin- 
ciper, at ikke Paradokset, men Mysteriet er de 
modsatte Principers »forborgne Enhed«. »Para- 
dokset viser sig kun, naar den vidende Bevidst- 
hed ensidigt tager Parti for Fornuften og vil, ved 
at anstrenge Forstanden til det yderste, af For- 
nuftprincipet begribe Aabenbaringen.« »Para- 
dokset med det absurde kommer til Syne, naar 

to Begreber, der i fuld Gennemsigtighed viser sig 
indbyrdes modsigende, sættes sammen i Enhed. 
En firkantet Cirkel er et Absurdum . . . Siger 
man: I Gud-Menneskets Eksistens er der noget 
blevet historisk, som ifølge sit Væsen umuligt 
kan være historisk og altsaa maa være blevet det 
i Kraft af det absurde, og dette skal tros mod al 
Forstand, saa protesterer Fornuften : vi har Para- 
dokset. At Modsigelsen i den firkantede Cirkel 
og den foregivne Modsigelse i Gud-Menneskets 
Væsen imidlertid er absolut uensartede Modsigel- 
ser, kan enhver, som vil bruge sin Fornuft, indse. 
Cirkelens Begreb og Firkantens Begreb kan tyde- 
liggøres i eksakte Bestemmelser og tilsvarende 
Anskuelsesformer. Men Gudsbegrebets Indhold 
kan vi ikke udtømme i eksakte Bestemmelser og 
Menneskebegrebets heller ikke. Naar da Troen 
fastholder begge Begrebers Enhed i Gud-Menne- 
skets Væsen, fatter Fornuften, at det, som herved 
forudsættes, ikke er et Absurdum, men et Myste- 
rium.« Ganske det samme udvikler den engelske 
Religionsfilosof H. L. Mansel i sine Forelæsninger 
om den religiøse Tankes Grænser (d. Ov. S. 70), 
idet han afhandler, at en Grænse for vor Tænk- 
ning giver sig til Kende, idet der viser sig en 
aabenbar Modsigelse. Men Modsigelser kan være 
af to Arter, virkelige og tilsyneladende, den ene 
uforenelig, den anden forenelig med det paagæl- 
dende Objekts Gyldighed. »Grunden til denne 
Forskel er klar: Den første Art af Modsigelse 
finder Sted mellem Bestemmelser, som begge 
ligger inden for den positive Tænknings Grænser*. 

og som begge i andre Forhold kan tænkes virke- 
lig forenede paa en bestemt Maade i visse Ob- 
jekter« (dette illustreres med Bestemmelserne rund 
og firkantet). Anderledes derimod med Bestem- 
melsen uendelig (han burde af visse Grunde — jvfr. 
Ch. Renouvier og F. Pilion — vistnok hellere 
have valgt Bestemmelser som absolut eller ube- 
tinget 1 ). Bestemmelsen uendelig er aldrig posi- 
tivt bleven tænkt som en Del af et sammensat 
Begreb. Jeg er derfor nødt til at tro, at om no- 
get saadant er tænkeligt, maa det være for et 
Væsen, hvis Tanke ikke er bunden af de samme 
Love som min. Jeg kan saaledes tro paa Mulig- 
heden af et Begreb om et uendeligt Objekt hos 
et Væsen, hvis Fornuft er min overordnet. En 
virkelig Modsigelse forudsætter, at vi har et klart 
Begreb om begge modsatte Bestemmelser. Hvor 
dette ikke finder Sted, ligger Objektet over For- 
nuften, men er ikke i Strid med den; vi kan 
have Grund til at tro paa dets objektive Eksi- 
stens, skønt vi ikke kan forstaa Maaden« (jvfr. 
Wil. Hamiltons Sondring mellem ni hil purum, 
d. e. det reelt umulige, og nihil cogitabile, 
det for vor Tanke umulige. Discussions, 
Appendix I). 

Men Kierkegaard oversaa denne Forskel. For 
ham var det, at noget laa over Fornuften, ét 
med, at det var i Strid med Fornuften. Det var 
ham ikke nok, at Fornuften erkendte, at der er 



1 ) Jvfr. min Afhandling om Høffdings Religionsfilosofi i Teol. 
Tidsskrift, Ny Række, 2. B. (1901), S. 383 f. 

det, den ikke kan forstaa; den skulde i det »ufor- 
klarlige« tillige se det fornuftstridige, Paradokset, 
som Udtryk for Forholdet mellem en erkendende, 
eksisterende Aand og den evige Sandhed. Hvad 
der er sandt i Paradokslæren, er uden Tvivl 
dette, at naar Fornuften gaar ud over sine Græn- 
ser for med Vold og Magt at erkende, hvad den 
ikke evner, formaar den kun at fremkalde Mod- 
sigelser. Men deri er der intet mærkeligt eller 
foruroligende; det er kun, hvad der maatte ven- 
tes. Paradokset fremkommer da kun som Tegn 
paa, at Fornuften har overskredet sin Grænse. 
Mysteriet antager Karakter af Paradoks, naar 
Fornuften vil formulere, hvad den ikke kan give 
rationelt Udtryk. Men derfor er Troens Gen- 
stand ikke et Paradoks. Paradokset er kun et 
Skin, et tilsyneladende, der viser sig for den, 
der vil forstaa og formulere, hvad han savner 
Betingelserne for at kunne forstaa 1 ). 

Hvad der i det foregaaende er paavist, vil 
overflødigt godtgøre sig ved en nærmere Betragt- 
ning af »Filosofiske Smuler«. I dette Skrift be- 
lyser Kierkegaard Forskellen mellem det sokra- 
tiske og det kristelige Forhold til Sandheden. 
Ifølge Sokrates er Mennesket ufordærvet (integer). 
Dyd er Viden, Synd Uvidenhed. Det gælder blot 
om at komme til sig selv, erhverve den rette 
Selverkendelse, dybt at besinde sig, og ethvert 
Individ vil da kunne finde det sande og gode i 



*) Jvfr. min Afh. om Kristendommens Vidnesbyrd, Teol. 
Tidsskr., 1898, S. 89. 

sit eget Indre. Al Læren og Søgen er kun en 
Art »Erindren«. Den uvidende behøver kun dybt 
at besinde sig, og han vil da drage sig til Minde, 
hvad der er gemt i hans Sjæls Inderste. Sandheden 
bringes saaledes ikke ind i ham, den er i ham. 
For saa vidt der dog benyttes eller er Brug for 
en Lærer i det sande og gode, kan Lærerens Op- 
gave altsaa ikke blive at meddele Disciplen Sand- 
heden. Han kan højest kun blive Anledningen 
til, at Disciplen finder Sandheden i sig selv, føder 
den ud af sit eget Indre. Ifølge Sokrates er Læ- 
rerens Gerning derfor en Art aandelig Jordemoder- 
kunst, der gaar ud paa at forhjælpe Disciplen til 
at føde sig selv, og »mellem Menneske og Men- 
neske,« tilføjer Kierkegaards Pseudonym, »er det 
tiatsvea&ou (at forløse en fødende) det højeste, det 
at føde tilhører Guden.« 

Skal dette nu være anderledes, skal det at 
finde og forstaa Sandheden være andet eller mere 
end en sokratisk Selvbesindelse, Erindren, saa 
maa Individet være uden for Sandheden. Det 
kan ikke gemme Sandheden i sit Indre, Sand- 
heden maa bringes det udefra af en guddomme- 
lig Lærer, der ikke blot meddeler Sandheden, 
men giver det selve Betingelsen for at forstaa 
den, altsaa fornyer, genføder det. Idet Kierke- 
gaard med storstilet Genialitet gennemfører Ud- 
redningen af denne Modsætning mellem det so- 
kratiske og det kristelige, undgaar han imidlertid 
ikke at drive Tanken ud over de rette Grænser 
og stille alt paa Spidsen. Ifølge Sokrates er 
Sandhedserkendelsen kun en Selvbesindelse, Erin- 

dren af, hvad Individet evigt ejer, og derfor faar 
Tiden ingen afgørende Betydning. Tidligere eller 
sildigere maa Individet komme til Bevidsthed 
om, hvad det ejer. For at Tiden (Øjeblikket) 
skal kunne faa afgørende Betydning, maa Indi- 
videt, hedder det, lige til det afgørende Øjeblik 
ikke have Sandheden, end ikke i Uvidenhedens 
Form, kan end ikke være søgende (!), maa være 
bestemmet som værende uden for Sandheden 
eller som Usandhed. Det er Usandheden (!). Det 
er let at se, at her er der gaaet Lyrik i Tanken, 
og Kierkegaard kan her ikke undgaa den Dadel, 
at have været aandrig paa Tankens Bekostning. 
Hvad var det nemlig, Sokrates antog? At Menne- 
sket, for at tale i Kierkegaards Sprog, væsentlig 
var uskadt (integer), at Sandheden slumrede i 
dets Indre, og at det blot gjaldt om at mindes 
den, føde den, idet Læreren højest kunde blive 
Anledningen til, at Disciplen forstod Sandheden. 
Paa denne Maade fik Tiden (Øjeblikket) ingen 
afgørende Betydning; alt er evigt betrygget. For 
at Tiden omvendt skal faa afgørende Betydning, 
maa vi nu ganske vist antage, at Mennesket ikke 
har Sandheden i sig og altsaa heller ikke for- 
maar at føde den af sit eget Indre, og at Sand- 
heden derfor maa komme ham i Møde udefra. 
Dette er det sande hos Pseudonymen (Johannes 
Climacus). Men naar han yderligere slutter, at 
Mennesket end ikke maa være søgende i Forhold 
til Sandheden — idet han lader sig besnære af 
Sokrates's Sofisme, at man maa »vide«, hvad 
man søger — at det ikke blot maa være i Usand- 

hed, men at det maa være Usandheden, saa har 
han, aldeles bortset fra det absurde i Opfattelsen, 
derved degraderet Mennesket langt under, hvad 
Forudsætningen krævede. Antager vi, at Menne- 
sket er usandt, er i Usandhed og har Sandheden 
uden for sig, følger deraf ikke, at det maa være 
usandt efter hele sit Væsen, at det skulde være 
ude af Stand til at blive sig sin Usandhed be- 
vidst, længes og søge efter Sandheden. Kierke- 
gaard har ikke forstaaet den dybe Betydning af 
Profetens (Haggai) Ord, naar han kalder den for- 
ventede »alle Folkenes Længsel«. Han er her, 
hvor lidt han end ellers sympatiserede med Au- 
gustin, kun bleven et Ekko af hans Lære, og 
det er kun ved en mærkelig Inkonsekvens, at 
han undgaar at falde i Forudbestemmelseslærens 
Arme. Vi skal senere se, hvilke andre hasarde- 
rede Slutninger han yderligere drager heraf. Her 
er det os kun om at pointere, at den nødvendige 
Slutning, hvis Forudsætningen om Tidens afgø- 
rende Betydning skal staa fast, kun er, at Menne- 
sket ikke har Sandheden i sig og ikke selv kan 
finde den, om det end anende kan famle sig frem 
imod den (Pauli Tale i Athen, Ap. Gern., 17,27), 
men at den maa komme det i Møde. Mennesket 
kan kristeligt kun bestemmes som delvist usandt. 
Bestemmes det som totalt usandt, som ude af 
Stand til at længes og søge efter Sandheden, 
maatte det totalt omskabes, blive et andet Væsen 
for at komme i Forhold til Sandheden. Men 
dermed er vi inde i alle Forudbestemmelseslærens 
Uhyrligheder. 

Hvad Pseudonymen (S. 10 — 11) siger om, at 
Gud, da han skabte Mennesket, ogsaa maa have 
givet det Evnen til at forstaa Sandheden, men at 
det, om Øjeblikket skal have afgørende Betyd- 
ning, maa have mistet Betingelsen for at finde og 
forstaa Sandheden, er kun det nøjagtige Udtryk 
for Kristendommens Grundforudsætning. Det 
ligger i selve Begrebet om en Aabenbarings Nød- 
vendighed, at Mennesket i sin naturlige Tilstand 
ikke kan producere Sandheden og frigøre sig selv, 
men at det trænger til en indre Fornyelse som 
til en ydre Meddelelse. Men Uklarheden træder 
frem, naar Kierkegaard f. Eks. afvekslende bruger 
Vendingerne, at Mennesket »er i Usandheden« 
og »er Usandheden«. At Mennesket er i Usand- 
hed, og at Kristus er kommet til Verden for at 
lære det Sandheden og frigøre det, det er Kristen- 
dommens Grundtanke. At Mennesket er Usand- 
hed helt igennem, totalt, det er Augustins Para- 
doks og det et Paradoks, som ikke vil være til 
at skelne fra simpelt Nonsens. Ikke desto mindre 
har Kierkegaard ikke kunnet staa for dette Para- 
doks, der mere og mere forvirrer hans Tanke. 
Under forskellige Vendinger naar hans Pseudonym 
i »Filosofiske Smuler« til at definere »Guden«, 
hvormed han identificerer Kristus, som det ube 
kendte, Grænsen, hvortil der bestandig kommes, 
det forskellige, det absolut forskellige (S. 40), idet 
han uden Forsøg paa Begrundelse identificerer 
alle disse Bestemmelser. Men, bemærker han 
viseligt (S. 42), for at Guden skal være absolut 
forskellig fra Mennesket, kan det ikke have sin 

Grund i, hvad Mennesket skylder Guden — thi 
for saa vidt er de beslægtede — men hvad det 
selv har forskyldt (Synden). Her har vi altsaa 
det besynderlige, at Mennesket skal være absolut 
forskelligt fra Gud, og dog er de beslægtede! Det 
er Paradokslidenskaben, som her brydes med den 
Rest af sund Sans, som endnu er tilbage. Men 
er vi først lykkelig og vel naaede hertil, at der 
mellem Gud og Menneske er en absolut Forskel, 
fordi Mennesket er Usandheden, ja at de er ab- 
solut forskellige, er det aabenbart, at der ikke vil 
være noget sikrere Kriterium for en Aabenbaring 
end: jo urimeligere, des bedre! Nu gælder det om 
overalt at fremstille det kristelige og menneskelige 
som absolute Modsætninger. Naar Mennesket er 
blevet absolut forskelligt fra sin Skaber, saa er 
det klart, naar der dog skal være Tale om, at 
det kan frelses, at det maa genfødes, ikke i den 
Forstand, at Spiren til et nyt Liv nedlægges i 
det, eller at der opvælder en Kilde i det af nyt 
aandeligt Liv, nej, det maa helt og holdent om- 
skabes, og det forrige, naturlige Menneske maa 
helt og holdent dø. Alt, hvad det naturlige Men- 
neske ejer, er efter denne Lære ikke blot smittet 
af Synd, men er ondt, er Synd (Augustin: Hed- 
ningenes Dyder er glimrende Laster), her er intet, 
der kan renses, fornyes, her er kun noget, der 
maa dræbes, dø. Erindres dette, er der intet 
mærkeligt i, at Søren Kierkegaard til sidst kunde 
ende i saa skærende Dissonanser som dem, der 
klinger gennem hans sidste Tale. Man forfærdes 
ved at høre ham erklære, at et Sandhedsvidnes, 



55 

ja enhver Kristens Liv — thi den Forskel, han 
først opretholder mellem disse to, udslettes efter- 
haanden — fra først til sidst maa være ukendt 
med alt, hvad der hedder Nydelse, at det at blive 
Kristen er at blive, menneskelig talt, ulykkelig 
for dette Liv, at Gud er som en Læge, der tager 
Instrumenterne frem til den Operation, som ingen 
menneskelig Magt har Kræfter til: at fravriste et 
Menneske Livslysten, at dræbe ham — for at 
han kan leve som en afdød. For at et Menne- 
ske skal kunne elske Gud, maa han være i en 
Tilstand af Kval, under hvilken en Hedning intet 
Øjeblik vilde betænke sig paa Selvmord osv. 
Man viger forfærdet tilbage og raaber ak og ve 
over dette Menneske, og saa er Sandheden dog 
kun, at han har taget alvorligt og draget de yder- 
ste Konsekvenser af Lærdomme, som gennem 
lange Tider mere eller mindre udtalt har været 
hyldede af Hærskarer af Teologer og Lægfolk. 
At det derimod var Kristendommens yderste Kon- 
sekvenser, han drog, er en i flere Henseender let 
forstaaelig Misforstaaelse. Det sande er, at han 
med ubøjelig Konsekvens i sin Tænkning og sit 
Liv har søgt at gøre Alvor af, hvad andre ogsaa 
har lært, men kun i ringe Grad eller slet ikke 
tænkte paa at praktisere. 



Det fremgaar af det foregaaende, at det for- 
nemmelig er to Hovedled af det kristelige Tros- 

indhold, hvorom Kierkegaards Tanker har kredset, 
Læren om Menneskets Natur (Synden) og Troen 
paa Frelseren (Gudmennesket). Det laa jo ikke 
for Kierkegaard at fortabe sig i spekulative Pro- 
blemer om Guds Væsen eller grunde over Guds- 
erkendelsens Art el. lign., og for saa vidt den 
Slags Problemer indstillede sig for hans Bevidst- 
hed, var det i Reglen for hurtigt at afvises som 
Tidsspild eller endog en Fristelse, ofte dog ikke 
uden at et skarpt Strejflys kastedes hen over det 
paagældende Spørgsmaal. At det derfor maatte 
blive disse to Led af Trosindholdet, hvorom hans 
Tanker væsentlig maatte bevæge sig, følger næsten 
af sig selv. For Kierkegaards antispekulative 
Aand var det afgjort de praktiske, »eksistentielle« 
Spørgsmaal, som maatte fange Opmærksomheden. 
Hvad Kristendommen er, derom, mente han, 
maatte enhver, der vilde og var oprigtig, ordent- 
ligvis vide Besked. Derom kunde den overleve- 
rede Kirkelære oplyse enhver, næsten mer end 
tilstrækkeligt. Eftertrykket ligger derfor for Kierke- 
gaard ikke paa Spørgsmaalet, hvad Kristendom- 
men er, men paa det langt alvorligere, hvor- 
ledes den enkelte, naar Kristendommen er, som 
den er, kan blive og være Kristen. Her forud- 
sættes, som allerede ovenfor fremhævet, at Kirke- 
læren er et væsentlig korrekt Udtryk for det 
kristelige Trosindhold, og hele Vægten lægges nu 
paa Spørgsmaalet om Tilegnelsen af og Livet i 
denne Tro. Det bliver saaledes, hvad man i 
Teologien kalder de soteriologiske Spørgsmaal, 
som maa komme til at optage ham, og det vil 

atter væsentlig sige Spørgsmaalene om Sjælen 
(Menneskenaturen) og Frelseren, og andre Spørgs- 
maal drages kun ind under Overvejelse, for saa 
vidt hine Grundspørgsmaal lejlighedsvis fører det 
med sig. 

Vi har allerede i det foregaaende haft Lejlig- 
hed til at se, hvorledes Kierkegaard tager paa 
disse Spørgsmaal. I Overensstemmelse med Au- 
gustins Opfattelse gaar han ud fra — thi det 
Forsøg, der i »Filosofiske Smuler« gøres paa at 
demonstrere det ud fra Forudsætningen, at Tiden 
(Øjeblikket) har afgørende Betydning for Sjælens 
Frelse, er kun et tilsyneladende — at Menneske- 
naturen er bleven fuldstændig fordærvet ved 
Synden, saa at der er blevet en absolut Forskel 
mellem Gud og Menneske. Deraf følger for det 
første, som vi saa, at alt, hvad Mennesket ejer 
af Naturen, er ondt og skal forsages, dræbes, dø, 
og at altsaa det kristelige Liv for det naturlige 
Menneske maa blive en vedvarende Tilstand af 
Lidelse og Kval. Saaledes maatte han forstaa 
Læren om at »afdø«. Og deraf følger, at om et 
evigt Liv skal kunne blive et Menneske til Del, 
kan det kun ske ved en Genfødelse, der skaber 
et nyt Menneske i det gamles Sted, saaledes at 
forstaa, at det gamle, som ganske falder sammen 
med det naturlige Menneske, helt er bestemt til 
at dø (hvorfor ikke straks, paa én Gang?) At 
saaledes Identiteten af det gamle og det nye 
Menneske konsekvent ganske maa opgives, at 
der overhovedet egentlig ikke vil kunne være 
Tale om et Menneskes Frelse, fordi det Menneske, 

der bliver saligt, slet ikke er det samme som det, 
det saa at sige har afløst, derpaa reflekteres der 
ikke; det vilde for den hele Opfattelse blive en 
altfor aabenbar reductio in absurdum. Paa dette 
Punkt har Kierkegaards sunde Fornuft holdt 
igen; han har ikke taget Forudbestemmelses- 
lærens Konsekvens, men tværtimod hævdet Læren 
om Villiens Frihed, som dog er ganske uforene- 
lig med den teoretiske Forudsætning. Han har 
fastholdt Augustins Præmisser, men forkastet 
Konsekvensen, en baade logisk og praktisk set 
uholdbar Position. 

Naar vi nu erindrer, at for Kierkegaard be- 
tød Genfødelsen ikke det gamle Menneskes For- 
nyelse — hvad der er absolut forskelligt fra Gud 
lader sig jo ikke forny efter Guds Billede, hvor- 
fra det er helt, absolut forskelligt — men Fødse- 
len af et andet, helt nyt Menneske i det gamle 
Menneskes Sted, eller, da dette dog ikke ophører 
at være, i det gamle Menneske, vil man til Nød 
i en vis Forstand kunne forstaa, at til at løse en 
saadan Opgave forslog ikke en blot menneskelig 
Lærer, men heller ingen Opfattelse af Gudmen- 
neskets Væsen, der lød paa mindre, end at Læ- 
reren, Forløseren var ét med »Guden«. 

Det er ikke min Sag at forsøge at levere et 
nyt eller selvstændigt Bidrag til Løsning af det 
kristologiske Spørgsmaal. Her foreligger en Op- 
gave, hvormed den nyere Teologi vel noget nær 
over hele Linien kan siges at være i fuldt Ar- 
bejde. Det ligger i Sagens Natur, at hvor det 
gælder at revidere en Lære, som lige fra Old- 

kirkens Dage, om end ikke fra dens første, har 
været anset for ortodoks, kan dette Arbejde ikke 
gaa sin Gang uden stærk, til Dels bitter Kamp. 
Det kan vanskelig forløbe, uden at der begaas 
Fejlgreb til begge Sider. Naar Kristus, den him- 
melske Frelser, fra den ene Side gøres til Guds, 
Faderens alter ego (andet Jeg), hans Lige i alle 
guddommelige Egenskaber og Væsen, degraderes 
han fra den anden Side til den vise Profet fra 
Nazareth, visere og ædlere maaske end noget 
andet Menneske, men dog et Menneske slet og 
ret som vi, der, om han ikke er andet og mere, 
uundgaaeligt vil falde under den Dom, at han 
har drømt altfor meget, tænkt altfor højt om sig 
selv. Er han ikke andet og mere end en for- 
underlig dybsindig, men dog sværmersk Vismand 
og Profet, vil han, selv om hans Liv i Ord og 
Gerning aldrig, saa længe Jorden er beboet, helt 
kan tabe sin Virkning paa Menneskene, dog mere 
og mere fortrænges og tabe i Betydning. Han 
vil ophøre at være, hvad han gjorde Fordring 
paa, Menneskeslægtens Hoved, den himmelske 
Frelser, den anden Adam, Kongen i Guds Rige, 
Guds Herligheds Afglans og hans Væsens ud- 
trykte Billede. Hans Liv vil fortone sig til et 
forunderligt gribende og gaadefuldt Digt. Af hans 
jordiske Virkelighed vil der kun blive tilbage et 
uklart og selvmodsigende Billede af den vise Pro- 
fet og Sværmer fra Nazareth. »Da Kritiken maa 
erkende,« siger Martensen med Rette, »at Apost- 
lenes høje Forestillinger om Kristi Person maa 
grunde sig i Udsagn, som Kristus har fremført 

om sig selv, hvorved han har stillet sig over 
Menneskeslægten, erklæret sig for Verdens Frelser 
og Guds Søn, saa staar man for det Alternativ: 
Enten er han virkelig den, han sagde sig at være, 
eller han er en hovmodig Sværmer og Bedrager. Ved 
Renan og selv ved Strausz i hans sidste Frem- 
stillinger, hvor det mystiske Forklaringsforsøg til- 
dels er opgivet, er Sagen bragt til dette Alterna- 
tiv.« *) Jøden Moses Mendelssohn havde fra sit 
Standpunkt Ret over for Lavater i at urgere, at 
i Sammenligning med Sokrates havde dette Men- 
neske talt altfor højt om sig selv. — 

Kierkegaard gjorde ret i at vende sig bort 
fra Vulgærrationalismens Jesus fra Nazareth. En 
saadan har intet at gøre med at frelse Menne- 
skene fra Synd og Død. Han kan ikke være 
den, der »skulde komme«. En anden og større 
maatte ventes efter ham, om der overhovedet 
skal være Tale om en Sjælenes Frelser. Her 
rækker en moderne Tænker og Teolog som Vik- 
tor Rydberg, for ikke at tale om andre, Kierke- 
gaard Haanden. »Saa længe Mennesket,« siger 
han, »opfattes alene som det empiriske Menne- 
ske (ikke som det fra Evighed er for Gud) — saa 
længe staar Ortodoksiens Lære, at Kristus er Gud, 
til Trods for sin Modstrid med Skriften, Sand- 
heden nærmere end Læren om, at han er blot 



2 ) H. Martensen: Katholicisme og Protestantisme, S. 146—47. 
Jvfr. Christen Brun: K. P. Arnoldsons religionshistoriske 
Foredrag, S. 12: »Har Jesus af Nazareth ikke været mere 
end et Menneske, da rejser Historien en bestemt Indsigelse 
mod, at han stilles op som et Idealmenneske.« 

Menneske.« Men Kierkegaard afveg fra Rydberg 
og dem, der, hvori de end ellers afviger fra ham, 
antager, at der er Plads for en Opfattelse, som 
ligger mellem Rationalismen og Ortodoksien, deri, 
at han mente, her var et Enten— Eller: enten 
Ortodoksiens Lære, at Kristus er Gud, eller Ra- 
tionalismens, at han er et blot Menneske, et em- 
pirisk Menneske som en af os. 

Men er det da muligt, at der kan gives et 
Standpunkt mellem Ortodoksien og Rationalis- 
men, idet her ved »Rationalisme« efter alminde- 
lig Sprogbrug forstaas enhver Opfattelse, der i 
Kristus kun, ser et Menneske som en af os? Det 
er som sagt ikke Opgaven her at levere et nyt 
Bidrag til Kristologien. Det maa være nok at 
henvise til den almindelige Tendens i nyere Tid 
til mere at fremhæve og vurdere Betydningen af, 
at Kristus var et virkeligt Menneske, saaledes at 
det, der betegnes som det guddommelige ved hans 
Væsen, Guds Iboen i ham, ikke sprænger hans 
menneskelige Egenskaber, men tværtimod lader 
disse fremtræde i ideal Skikkelse. Det kan ikke 
mere skjules og lader sig ikke nægte, at den or- 
todokse Læres Kristus for dem, der kender denne 
Lære — den store Mængde er til al Lykke vel 
nok lige saa ukendt med den som med adskillige 
andre af Teologiens Hemmeligheder — falder fra 
hinanden i uforenelige Bestemmelser. Der danner 
sig uvilkaarligt og nødvendigt Forestillingen om 
to Logosselver, ét i Gud og ét i Mennesket, to 
Gudssønner, én, der er i Himlen hos Gud og ikke 
er bleven Menneske, og én, der er paa Jorden i 

Menneskeskikkelse. Og i det Logosselv, der er 
blevet Menneske, gentager sig en lignende For- 
dobling, et Logosselv og et Menneskeselv 1 ). 

Med Rette siger R. Nielsen herom (Religions- 
filosofi, S. 310): »Først krænker man Mysteriet 
ved at tvinge metafysiske Mellembestemmelser 
ind i Trosbekendelsen; naar det saa viser sig, at 
disse Mellembestemmelser ender i lutter Mod- 
sigelser, saa beraaber man sig paa Mysteriet — 
det Mysterium, man selv har krænket.« Overalt, 
hvor et Begreb løber ud i saadanne haabløse 
Selvmodsigelser, vil der, for saa vidt man, som 
nogle gør, ikke deraf tager Anledning til helt at 
forkaste Begrebet, være Grund til at vende til- 
bage til Udgangspunktet og lade Fortidens ube- 
hjælpelige Spekulationer være det, de er. Og saa 
er det jo sikkert nok, som ligeledes R. Nielsen 
bemærker, (anf. Skr. S. 305), at Troens, det vil 
her sige Apostlenes Blik oprindelig er fæstet, ikke 
paa et metafysisk Pseudobegreb, men paa den 
som et virkeligt Menneske og dog som Messias 
eksisterende Jesus af Nazareth, og først efter- 
haanden og gradvis aabnes deres Øjne for, at 
han er Guds Søn, Alskabningens førstefødte, Guds 
Herligheds Afglans og hans Væsens udtrykte Bil- 
lede. Derimod synes der ikke at have været 
noget Spørgsmaal om, hvorledes Forholdet nu 
egentlig var mellem den evige og den menneske- 



') Se R. Nielsen, Religionsfilosofi, S. 299. Jvfr. V. Ryd- 
berg, Om Menneskets Præeksistens, d. Ov., S. 75 f. Pon- 
tus Wikner, Tankar och frågor, S. 221 f. 

blevne Logos o. lign., som senere skulde optage 
de græske Kirkefædre og efter dem de senere Ti- 
ders Teologi saa stærkt. Eller man tænke sig, 
som R. Nielsen foreslaar, Peter bekymret rette 
det metafysiske Spørgsmaal til Jesus: Men sig 
mig, hvorledes kan du, som nu er Guds Søn paa 
Jorden, tillige være Guds evige Søn i Himlen, 
hvor Du sammen med din Fader styrer hele 
Verden? At sligt er os utænkeligt, betyder simpelt, 
at vi alle har en umiddelbar Forstaaelse og Fø- 
lelse af, at metafysiske Spørgsmaal af den Art 
var aldeles fremmede for Apostlenes Bevidsthed. 
Det athanasianske Symbol — ja hvem ken- 
der nu om Stunder dets Indhold uden Teologer, 
om ellers de gør det. Af -Symbolets Indhold er 
der næppe mere tilbage i den almindelige Be- 
vidsthed end den Sætning, at Kristus »er Gud« ; 
men den er ogsaa til Gengæld saaledes bleven 
indarbejdet, at det ofte vil være en endog ret 
farlig Sag at rejse Indvendinger mod den uden 
straks at blive mistænkt eller anset for »Rationa- 
list«. Den almindelige Bevidsthed synes at mene, 
at her foreligger et klart Enten — Eller: enten er 
Kristus Gud, eller han er Menneske, Menneske 
slet og ret som en af os, blot Menneske, som det 
i Regelen hedder. Og dog rækker Ortodoksien 
her tilsyneladende en hjælpende Haand, idet den 
har kaldet Kristus Gudmennesket. Det lyder i 
det mindste noget mere fatteligt. Men forhører 
vi os nærmere om, hvad dermed skal for- 
staas, bliver Haandsrækningen imidlertid saa 
temmelig illusorisk. Man anede i Navnet en Be- 

tegnelse for det guddommeliges og menneskeliges 
Forening i en levende Enhed, det himmelske 
Menneske, den anden Adam, og vi faar i Stedet 
en Teori om to Naturer, hvori guddommelige og 
menneskelige Egenskaber, som gensidig ophæver 
hverandre, skal ligge Side om Side i den samme 
Person uden at gennemtrænge hinanden. Men 
ser vi bort fra disse haabløse Doktriner med 
deres mere eller mindre forargelige Konsekvenser, 
lader det sig ikke nægte, at Betegnelsen Gud- 
menneske er bleven til i en lykkelig Stund og 
antyder en Retning, i hvilken Tanken aner en 
Mulighed for Forstaaelse. Siger man f. Eks., 
som det hedder i den hos os almindelig benyttede 
Katekismus, at i Kristus er det guddommelige og 
menneskelige forenet uadskilleligt, er dermed en 
Grundbetragtning given, som synes at give alt, hvad 
Troen paa en Frelser kræver, og som befrier os 
fra den stejle Utilgængelighed, der karakteriserer 
det ortodokse Dogme. Jeg véd ikke bestemt, 
hvad man fra ortodoks Side til enhver Tid vil 
forstaa ved et »blot Mennesket. Men naar man 
undertiden kan læse, at Rationalisterne gør Kristus 
til et blot Menneske, og dette igen identificeres 
med at gøre ham til Idealmennesket, saa er det 
aabenbart, at med hvad Ret man maatte kunne 
benævne dette Rationalisme, er vi hermed i Virke- 
ligheden langt ude over Begrebet »blot Menne- 
ske«, et Menneske som en af os, blot en god Del 
frommere og renere, men ak, desværre ogsaa en 
god Del mere sværmersk og fantastisk. Lad os 
forestille os, at der var den, der sagde, og sagde 

det paa en Maade, der gav Indtryk af, at hans 
Bekendelse var Sandhed for ham, at han i Kri- 
stus saa Menneskeidealet, i hvem Menneskenaturen 
var fremtraadt i sin Renhed, uberørt af Egenkærlig- 
hedens (Syndens) Smuds, hvis han med Paulus 
i Kristus saa »Guds Billede«, i hvem al »Gud- 
dommens Fylde« boede legemligt — al den Fuld- 
kommenhed, der kan bo i et menneskeligt Væsen, 
uden at det bliver identisk med Faderen, som 
den svenske Tænker Pontus Wikner udtrykte 
det — Menneskehedens Urbillede, Frelseren, For- 
løseren og Verdensdommeren, kort, alt det, Skrif- 
ten utvivlsomt tillægger Kristus uden dermed at 
sige, at han var »Gud«, om der var nogen, der 
for Alvor vedkendte sig den Tro, og det har der 
jo været og er, vil man da uden at drive en Leg 
med Ord kunne kalde dette Rationalisme? I saa 
Fald vilde dette Begreb blive saa omfattende, at 
det bliver ganske ubrugeligt. Eller hvad Lighed 
eller Fællesskab er der mellem denne Kristus og 
Vulgærrationalismens dydige Jesus fra Nazareth? 
Dog, at udrede dette nøjere ligger her ikke 
for. Det er nok i denne Sammenhæng at hen- 
vise til, at der er en Kristustro, som ligger mellem 
Ortodoksiens og den vulgære Rationalismes, en 
Opfattelse, som vel næppe overalt fremtræder lige 
klart og gennemført, men næppe nogen Sinde har 
fundet et ægtere og renere Udtryk end hos den 
afdøde svenske Tænker Pontus Wikner, en Op- 
fattelse, som kortest lader sig udtrykke med He- 
bræerbrevets Ord: Han er Guds Herligheds Af- 
glans og hans Væsens udtrykte Billede. 

Men for Kierkegaard eksisterede Muligheden 
af en saadan Opfattelse som sagt ikke. For ham 
var her kun et Enten — Eller: enten Gud eller 
Menneske ! Uden at indlade sig med athanasianske 
Detailler nøjedes han kort og fyndigt med at lade 
Kristus være Gud (»Guden«) i Tiden 1 ). Og nu 
var det ham en paradoksal Tilfredsstillelse ret 
at udhæve og understrege den Modsigelse, der 
ligger heri. Det evige er og kan ikke vorde. 
Altsaa er med Kristus det blevet historisk, som 
efter sin Natur ikke kan blive det osv. Enhver, 
der vil se Temaet videre udført, kan gaa hen og 
overvære, med hvilken Virtuositet han varierer 
det i »Filosofiske Smuler« og »Uvidenskabelig 
Efterskrift«. For vort Formaal er det tilstrækkeligt 
her at notere, at naar Kierkegaard i Kristus saa 
det absolute Paradoks, er det ikke, ja langtfra, 
en afgjort Sag, som adskillige har ment, at han 
dermed har draget Kristendommens sande Konse- 
kvens. Det er vist, at han dermed har draget 
den athanasianske Teologis Konsekvens, og det 
er for saa vidt forklarligt, naar man endnu i vor 
Tid fra ortodoks Side kan se ham være Genstand 
for et ulmende Nag. Men at drage Konsekvensen 
af denne Teologi er til al Lykke ikke ét med at 



] ) Dog strejfer Kierkegaard et Sted en mere menneskelig Op- 
fattelse. Han siger, at det er med Begrebet hellig Skrift 
som med Begrebet Gudmenneske, hvormed han mener, at 
Skriften ikke er ufejlbar, har en menneskelig Side. Anven- 
delsen ligger lige for, at det saa vel og maa være med 
Begrebet Gudmenneske som med Begrebet hellig Skrift. 

drage Konsekvensen af Kristendommen. Ganske 
vist kan vi endnu atter og atter høre denne Teo- 
logi prist og forherliget som et Værn og en For- 
skansning for sand Kristendom 1 ). Men det er 
vistnok noget, man mere forestiller sig end egent- 
lig ved og forstaar. Det forholder sig omvendt 
saaledes, at idet Kierkegaard skarpt har draget 
den ortodokse Læres Konsekvens og dermed redu- 
ceret den in absurdum, har han indirekte prin- 
cipielt og for stedse befriet Kirken fra denne be- 
standige Hindring og Anstødssten for oprigtig og 
levende Tro. 

Kierkegaard leverer selv ufrivilligt det bedste 
Bevis for sin Opfattelses Urimelighed og Unød- 
vendighed. Under den geniale Sammenstilling af 
Sokrates (den blot menneskelige Lærer) og Kristus 
(den guddommelige Lærer), hvormed »Filosofiske 
Smulerc aabnes, forsøger Kierkegaard at vise og 
tror at have vist, at naar man ikke vil blive 
staaende ved Sokrates, den blot menneskelige 
Lærer, er der kun én Mulighed tilbage, at Gud 
(»Guden«) incognito er gaaet omkring som Lærer 
blandt Menneskene i menneskelig Skikkelse, men 
dog Gud. Efter at have udført dette nærmere, 
forestiller han sig den »fade Indvending«, at dette 
jo kun er det lumpneste Plagiat, da det ikke er 
andet, end hvad hvert Barn véd. Indigneret af- 
viser han denne Indvending med den Forsikring, 
at vistnok hverken han eller nogen anden har 



j ) Saaledes Balfour f. Eks. i sine Foundations og efter ham 
Benj. Kidd. 

5» 

digtet, hvad der er et Vidunder og et guddomme- 
ligt Digt. Men hermed forsvinder han ogsaa om 
i en anden Gade, idet han søger at forplumre 
den Kendsgerning, at det, han foredrager som en 
formentlig nødvendig Slutning, langtfra at være 
det kun er et »Plagiat« o: en aandrig Anbringelse 
af Kirkelæren om den anden Person i Treenig- 
heden og intet "Videre. Kierkegaard ser ikke, i 
hvilken Grad han modsiger sig selv. Hvis vi 
kunde tro ham paa hans Ord, saa har han i 
»Filosofiske Smuler« ved en tvingende Slutnings- 
række godtgjort, at gaar vi ud over det sokratiske 
Begreb om Læreren, er der ingen anden Mulighed 
tilbage, end at Læreren maa være Gud. Aldeles 
bortset fra, at en saadan Slutning logisk er al- 
deles desperat, geraader Kierkegaard ved dette 
Forsøg paa at demonstrere Kristendommen og 
det den ortodokse Lære om Gudmennesket som 
Enemulighed, om vi vil ud over Sokrates, i den 
eklatanteste Selvmodsigelse. Han overdrager For- 
nuften et Hverv, som aldeles ikke kan tilkomme 
den under de Vilkaar, han ellers tildeler den. 
Af Naturen er Mennesket kun usandt, er i Usand- 
hed, er Usandheden. Det véd ikke, at det er en 
Synder, at det trænger til en Forløser, kan først 
faa det at vide ved en Aabenbaring og en Gen- 
fødelse, der omskaber det og giver det Betingelsen 
for at vide, hvad det før ikke anede. Og saa 
skal dog den uigenfødte Fornuft — og det maa 
Joh. Climacus's Fornuft jo være, da han endnu 
ikke er Kristen — kunne konstruere Kristen- 

dommens væsentlige Indhold som logisk Ene- 
mulighed. 

Men lader vi Kierkegaard selv om, hvorledes 
han vil rede sig ud af Modsigelsen, saa er hans 
Forsøg unægteligt, bortset fra, at han skyder over 
Maalet, al Ære værd. Havde Kirkelæren ikke 
haft den Magt over ham, den havde, vilde han 
have set, at Troen paa, at Kristus er den anden 
Adam, det himmelske Menneske, Guds Billede og 
hans Herligheds Afglans, ogsaa er en Mulighed 
og en vel saa nærliggende. Hvis Kierkegaard 
ikke havde haft Athanasius's Lære i Hovedet, 
vilde det aldrig være faldet ham ind, at her var 
et Enten — Eller: enten en blot menneskelig Lærer 
eller en Gud! Mellem disse Modsætninger ligger 
Pauli Lære om Kristus som det himmelske Men- 
neske, Guds Billede, som, fordi Gud er i ham 
som i ingen anden, giver selve Betingelsen for at 
forstaa Sandheden (Genfødelse). Idet Kierkegaard 
sluttede — og her ligger hans »Plagiat« — at 
Kristus er Gud (»Guden«), er det ganske vist 
lykkedes ham at reducere, ikke Kristendommen, 
men den ortodokse Kristologi in absurdum. Men 
han har derved indirekte banet Vej for en san- 
dere og mere evangelisk Forstaaelse af Kristen- 
dommen, en Opfattelse, som uden at være Ra- 
tionalismens, giver baade Fornuften og Troen, 
hvad der tilkommer dem. Det ortodokse Begreb 
om Kristus opløser sig i en Uhyrlighed af Selv- 
modsigelser. Gennem dette Begreb om Kristus, 
som ikke er noget Begreb, men kun en Sammen- 
stillen af uforenelige Bestemmelser, naar ingen til 

den levende Kristus. Kierkegaard selv har vidst 
det og sagt det, at naar der var det, som var for- 
styrrende for Troen og forvirrede Øjet, saa kan 
den troende eller den, der søger Troen, bedende 
vende sig til Kristus og sige: du véd, at dette 
forstyrrer mig, men ikke sandt, du er dog hos 
mig? Med dette Spørgsmaal vender Kierkegaard 
de golde Doktriner Ryggen for at henvise en- 
hver, hvem alt dette »forstyrrer«, til den levende 
Kristus, som er ved »Faderens højre«. 

Saaledes er det ikke lykkedes Kierkegaard at 
vise, at Læren om Gudmennesket er Læren om 
et Paradoks, det absolute Paradoks. Læren om 
Gudmennesket er Kristendommens Grundmyste- 
rium, men et Mysterium, henimod hvilket al 
dybere religiøs Tænkning peger 1 ). Kierkegaard 
har ikke reduceret Kristendommen, men Orto- 
doksien in absurdum. Kirken har han principielt 
— thi med den fulde Virkeliggørelse vil det efter 
Sagens Natur, naar det betænkes, hvor grumme 
faa de Mennesker er, som til enhver Tid tænker 
selv — befriet for den monstrøse ortodokse Lære, 
at Gud har gaaet omkring paa Jorden, har lidt 
og er død. — 

Det andet Lærestykke, Kierkegaard særligt 
har behandlet, var Læren om Synden (Menneske- 
naturen). Vi har allerede haft Lejlighed til at se, 
at var det hist Athanasius, som var hans Lære- 
mester, er det her Augustin. Her er der vel den 



') Pontus Wikner: Om menueskoidealet (Religi5sa medita- 
tioner och ffcredrag. II.\ 

Forskel, at medens Athanasius's Lære om Gud- 
mennesket er bleven opretholdt som ortodoks 
indtil denne Dag, er det ikke gaaet ganske saa- 
ledes med Augustins Lære om Synden, og hvad 
dermed staar i Forbindelse. Det læres næppe 
længer, i hvert Fald ikke hos os, at Menneske- 
naturen er fuldstændig fordærvet ved Synden, 
endnu mindre — Konklusionen — at Gud derfor 
maa have forudbestemt, hvem der skal frelses 
eller fortabes. Ganske vist, Reformatorerne, Lu- 
ther og Calvin, gav ikke Augustin noget efter i 
det Stykke, de har endog, saa vidt det var mu- 
ligt, overgaaet ham i Nægtelse af Villiens Frihed, 
hvorimod Melanchton har den uvisnelige For- 
tjeneste (for en Del i Skrifter, som havde Luthers 
udtrykkelige Billigelse) at have befriet de luther- 
ske Samfund for den augustinske religiøse Deter- 
minisme. Forhindres kunde det derimod ikke, at 
Augustins Lære endnu længe, ja til den Dag i 
Dag har kastet mørke Skygger over det religiøse 
Liv 1 ). Dog, mod Forudbestemmelseslærens Vild- 
farelse bevarede Kierkegaards klare Tanke ham. 
Et Ansvar for Gud lader sig kun tænke hos et 
Væsen, der selv kan handle, vælge. Derfor spiller 
Læren om Valget overalt en gennemgribende 
Rolle hos ham. Det er Valget, der bringer Af- 
gørelsen, i det (Øjeblikket) mødes Tid og Evig- 
hed; uden det var Livet kun et drømmende, 
halvbevidst Naturliv. Men Kierkegaard og mange 
andre har kun ufuldkomment set det, at hermed 



') Se mit Skrift: Filosofiske Overvejelser, S. 60 f. 

maatte Staven ogsaa brydes over Forudsætningen, 
den augustinske Lære om Menneskenaturens to- 
tale Fordærvelse, hvorpaa hele hans fortvivlede 
Doktrin om den absolute Forskel mellem menne- 
skeligt og guddommeligt hvilede med de deraf 
afledede Lærdomme om Lidelsen og den fuld- 
stændige Afdøen. At der i det kristelige Liv maa 
være Lidelse og Afdøen følger af sig selv, efter- 
som Kristendom er et Budskab om Synd og 
Frelse. At alt det menneskelige skal fornægtes, 
at Livet derfor kristeligt maa være idel Lidelse, 
menneskelig set en bestandig Rædsel osv., det er 
en Konsekvens, ikke af Kristendom, men af au- 
gustinsk Teologi. Heller ikke her har Kierke- 
gaard derfor reduceret Kristendommen in absur- 
dum; men han har for stedse ved en indirekte 
Metode, han ikke selv gennemskuede, umuliggjort 
hin menneskefjendske Opfattelse af Kristendom- 
men. Han har i det hele indirekte, men derfor 
ikke mindre eftertrykkeligt lært os, at Kristen- 
dommen er en langt mildere, lysere og barm- 
hjertigere Tro, end han selv og mange med ham 
har vovet at tro. Men ganske vist, dette kan 
ikke erkendes uden en vis Selvydmygelse. Saa 
længe en stivnet formentlig Rettroenhed selvgod 
bliver ved sit/ kan den ikke indrømme dette. 
Det læres vel ikke iblandt os, at Menneskena- 
turen er fuldstændig fordærvet ved Synden, altsaa 
helt ond fra Fødselen af; men endnu fastholdes 
det, hvad der principielt omtrent kommer ud paa 
det samme, noget nær over hele Linien, at Arve- 

synd 1 ) medfører Skyld, og at det lille Barn, som 
det fødes, er kvalificeret til Fortabelse, og at der- 
for enhver, der dør uden sand Omvendelse, er 
fortabt osv. Man maa haabe, for dens egen 
Skyld, at Ortodoksien vil opgive disse Lærdomme, 
om den ikke en skøn Dag skal se sig sat ud af 
Spillet. Thi skal de opretholdes, saa har Kierke- 
gaard væsentlig Ret, og da vil han Dag for Dag 
blive en besværligere Meningsfælle, der holder 
sine Folk til Ilden og lærer dem, hvad de sande 
Konsekvenser af de Lærdomme er, man holder 
Haanden over uden i Praksis at gøre Alvor af 
dem. Saa kan man vel endnu af og til, som det 
hænder, forlyste de uforstaaende med at kaste 
Sten efter det slette Menneske, der forstyrrer Folk 
i deres velgørende Ro. Men Stenene vil ramme 
dem, der udslynger dem, og de Lærdomme, man 
holder Haanden over. — Først og fremmest Rede- 
lighed! Det var det, Kierkegaard først og sidst 
vilde. Forstaar man engang dette i sin fulde 
Udstrækning, vil megen Bitterhed kunne spares 
og meget og mangt trække sig til rette. 



Det var altsaa ingen Overdrivelse, naar Kierke- 
gaard bestemte Kristendommen og særligt det, 
som er den kristne Tros Midtpunkt, Gudmenne- 
sket, som et Paradoks, naar man som han gik 
ud fra det ortodokse Dogme. Det athanasianske 
Begreb om Gudmennesket, der endnu almindelig 



J ) Man burde, som der er sagt (Funcke), hellere tale om Arve- 
syndighed for at undgaa det vildledende i hin Benævnelse 

hyldes som ortodoks Lære, er og bliver en Haard- 
knude af uforenelige Bestemmelser. Kierkegaard 
har gjort en god Gerning ved at godtgøre dette 
Begrebs Absurditet og indirekte bane Vej for en 
levende og menneskelig Forestilling om Kristus. 
Det var heller ingen Overdrivelse, naar han lærte, 
at en Kristens Liv maatte være idel Forsagelse, 
Lidelse, Afdøen, naar han byggede paa Forud- 
sætninger, som dels har været almindelig antagne 
(Augustin, Luther, Calvin) eller endnu gaar igen 
i deraf afledede Lærdomme; det var følgerigtigt, 
naar han, om end nølende og tilbageholdt af en 
dyb Medfølelse, tilsidst førtes til et lidenskabeligt 
Angreb paa den bestaaende Kirke, idet han dømte 
det Kristenliv, som præsteredes, som Komedie 
eller Farce. Vel hyldes Augustins Lære om 
Menneskenaturens fuldstændige Fordærvelse ikke 
længer af Teologerne, næppe vel nok i den re- 
formerte Kirke, i hvert Fald ikke uden behørige 
Omsvøb og Forflygtigelser; men den spøger endnu 
baade her og der, som vi allerede har berørt, 
rundt omkring i Bevidsthederne; den gaar igen 
i Læren om, at Arvesynden er Skyld — ifølge 
den augustinske Determinisme kan man jo være 
skyldig i Kraft af Skæbnen — og at den i og for 
sig kvalificerer til Fordømmelse, den deraf føl- 
gende Bekymring for de smaa udøbte Børn, Hed- 
ninger osv. Enhver kyndigere véd, at for ikke saa 
grumme længe siden var det god Ortodoksi at 
holde paa alt dette. I vore Dage er det sjældent at 
finde en, der ikke forkaster denne eller hin Konse- 
kvens af den augustinske Grundanskuelse; men 
faa eller ingen synes de endnu at være, der for- 

staar, at samtlige disse Lærdomme staar og falder 
med det augustinske Paradoks, at Menneskene 
kommer til Verden som Adams medskyldige og 
som totalt fordærvede. Kierkegaard har gjort en 
god Gerning ved at stille hele denne mørke Lære 
i fuldt Lys og vise dens Konsekvenser, for indi- 
rekte at bane Vej for en lysere og mildere Kristen- 
dom, der er befriet for disse middelalderlige Til- 
føjelser. Kristendommen lærer, hvad Erfaring ret 
tydelig stadfæster, at Menneskene udgør en falden 
Verden, men dog en Verden, hvori det godes 
Spirer er blevne tilbage for at kaldes til Live, 
naar Barmhjertighedens Sol opgaar over dem. 

Der er altsaa ingen Grund til at undre sig 
over, at et Menneske som Søren Kierkegaard kunde 
fremstaa. Det vilde tværtimod være mærkeligt 
eller sørgeligt, om han ikke var kommet. Thi 
det vilde betyde, at Menneskene, de Kristne, var 
saaledes indlullede i sløv eller dog sorgløs Vane- 
kristendom, at de slet ikke var opmærksomme 
paa Modsigelserne mellem deres Lære og Liv. 
Og det er jo sikkert nok, at vi Mennesker er 
kun altfor tilbøjelige til at akkordere, dække over 
Modsigelser, hvori vi befinder os, og vugge os i 
en behagelig Forestilling om at være, som vi bør 
være. Men deri har Kierkegaard saa snublende 
Ret, at om det er sand kristelig Lære, hvad der 
endnu helt eller delvis betragtes som Ortodoksi, 
saa er der ikke én Kristen i Landet, hvis Liv 
ikke er en glimrende eller sørgelig Selvmodsigelse, 
tragisk eller komisk, alt efter Omstændighederne. 

Men forholder det sig saaledes, er det ganske 
unødvendigt og tilmed absolut vildledende at 
grave Angrebet paa Biskop Mynster op for at 
strø Folk Sand i Øjnene med at vise, hvor slet 
et Menneske denne Kierkegaard var. Kierkegaards 
Angreb paa Biskop Mynster var intet personligt 
Angreb; han vedblev i sit Hjerte at nære Hen- 
givenhed og tildels Beundring for ham, hvad han 
saa end i Kampens Hede og under det givne 
Synspunkt havde at sige imod ham. Mynster 
var for Kierkegaard Symbolet paa det bestaaende, 
ja mere, den, der saa at sige med sin Person 
indestod for det hele. Det var det kirkeligt be- 
staaende, han vilde til Livs, ikke en død Mand x ). 
At lægge Akcenten paa dette Sted og fra dette 
Synspunkt åt ville bedømme hele Sagen er at 
stille alt paa Hovedet og umuliggøre enhver For- 
staaelse. Naar Sagen forholder sig som paavist, 
er det næsten mere at undres over, at Kierke- 
gaard til Trods for den Overspændthed og Syge- 
lighed, der saa stærkt urgeres af dem, som kun 
ved en lykkelig Mangel paa Konsekvens undgaar 
saadant — at han til Trods derfor bevarede saa 
megen Sundhed og Klarhed, som han gør. Hvad 
vilde han ikke have udrettet, om han havde ar- 



*) Man. efterlæse f. Eks., hvad der staar om Biskop Mynsters 
Kristendomsforkyndelse, E. P. 1854—55, S. 411 f. (især Styk- 
kerne: »Hvad jeg her gør, gør jeg med Sorg« og »Du af- 
døde, medens du levede« — hvor han tilsidst, efterat alt 
er sagt, betegner Mynster som »den Mand, hvem jeg dog 
bestandig hænger ved i tungsindig Beundring og Hengiven- 
hed« (S. 423). 

bejdet paa et sundere og sandere Grundlag! Men 
det er unyttigt at grunde derover. En Mand skal 
dømmes efter de Forudsætninger, han havde, og 
lader man Kierkegaard vederfares denne Ret, vil 
man komme til at tale lidt mindre om Ensidig- 
heden og Sygeligheden, eftersom begge havde en 
forsvarlig Grund i det objektive Grundlag, han 
havde fælles med sine Modstandere. Sagen var, 
at Kierkegaard var Karaktertænker efter en ual- 
mindelig Maalestok — og den Slags Folk bliver 
let generende — en eksistentiel Tænker, som man 
sjældent ser dem. Deri hans Storhed og hans 
Ulykke i en vis Forstand. Han tog for Alvor 
eller forsøgte det i det mindste, hvad der for 
andre kun var mere eller mindre ærværdige Form- 
ler; han søgte at praktisere, hvad et kristeligt 
Liv burde være, om Vilkaarene virkelig var, som 
man sagde og de fleste, rent teoretisk, mente. 
Han har ved sin Tænkning og sit Liv, der er 
ved at blive et Skuespil for Verden, paa en 
Maade, som Alverdens Teologer ikke vilde evnet 
at rivalisere med ved at skrive et Arsenal af tykke 
Bøger, gjort det klart, at der er og maa være en 
Kristendom, hvor der er højere til Loftet, hvor 
Luften er renere og hvor Lyset falder rigere ind 
end i den Kirke, hvor han var opvokset. At 
udvande Kristendommen i en tarvelig Rationa- 
lisme er lige saa haabløst et Foretagende som at ville 
hævde den i en stivnet Ortodoksis forældede Form. 
Der er lykkeligvis en Vej, som fører mellem disse 
Ensidigheder. Kierkegaards Liv og Tænkning er, 
om end indirekte, et af de stærkeste Vidnesbyrd 

om, at der er og maa være en sand evangelisk 
Kristendom, som svarer til Herrens Ord : Mit Aag 
er gavnligt, og min Byrde er let. 



Men naar Kierkegaards Opfattelse af Kristen- 
dommen var, som vi har set, følger deraf væsent- 
lige Konsekvenser. Vi har allerede set, at hans 
Etik maatte blive absolut asketisk. Individet kan 
og maa vel indgaa i Livets endelige Forhold, 
men kun for »forsagende at indøve det absolute 
Forhold«. At det absolute telog (Formaal) 
ikke udtømmer sig i hine Forhold, bliver for 
ham ét med, at det end ikke kan indgaa i dem, 
blive konkret i dem (Uvidensk. Efterskrift, 2. 
Opl., S. 365 f.). Naar alt det naturligt menneske- 
lige er ondt, kan det kristeligt set kun være at 
forsage, døde. Det kristelige Liv maa blive lutter 
Lidelse. Men naar dette gælder alt menneskeligt, 
gælder det selvfølgelig ogsaa Fornuften. Troens 
Genstand var derfor Paradokset og maatte være 
det, for at Fornuften kunde faa Forargelsen som 
sin Lidelse, støde an og derved give Plads for 
Troen. Men deraf følger atter, idet det overalt 
maa være Kierkegaard om at gøre at vise For- 
nuften tilbage og ydmyge den, at Sandhedser- 
kendelsen, om dette Udtryk kan bruges, maa 
blive yderlig negativ og subjektiv. Der gives jo 
egentlig talt ingen menneskelige Sandhedskriterier 
uden det rent negative, at det mest urimelige, det 

mest selvmodsigende er det sande! Jo galere, jo 
mere haabløst i Retning af Forstaaelse, des mere 
Sikkerhed for, at vi er paa rette Vej. Og dog, 
selv dette Kriterium er usikkert! Træder vi først 
ind i det selvmodsigendes Region for at forsøge 
at komme til Ro der gennem en Opgivelse af al 
Tanke og Forstaaelse, opstaar den Vanskelighed 
i hvert Tilfælde at afgøre, hvad der er det mest 
urimelige. Vi saa jo ogsaa Kierkegaard komme 
i Forlegenhed med Jesu Liv, som det efter Evan- 
gelierne faktisk har været. Det var dog ikke, 
som det var, det »absolute« Paradoks; han maa 
trøste sig med, at det var det højeste »guddomme- 
lige«. — 

Idet Kierkegaard nu dels gaar ud fra, dels 
søger at paavise, at Kristendommen er paradoksal, 
er det ham for al Ting om at gøre at vise, at 
Fornuften kommer til kort og kun gør sig latter- 
lig ved at ville forstaa Sandheden eller blot bane 
Vej for den. Ikke blot, at den ikke begriber den; 
det følger jo af, at den er Paradoks. Den kan 
end ikke bære mindste Sten til Sandhedens Tem- 
pel, intet fremføre, der peger mod den. Den kan 
med andre Ord ikke udrede og bevise Sand- 
heden ; men den kan heller ikke i mindste Maade 
begrunde den — give Grunde for at tro — eller 
gøre den i nogen Maade sandsynlig. 

Den kan ikke bevise Sandheden. For at 
kunne gøre det, maatte et »Tilværelsens System« 
kunne gives. Men nu er det for Kierkegaard 
(Joh. Climacus) en smal Sag at vise — og her er 
et af de Punkter, hvor den almindelige filosofiske 

Tænkning efter Hegel har givet ham ubetinget 
Ret — at en afsluttet og fuldkommen Erkendelse 
er umulig. Det er ham egentlig her nok, at for 
at sligt kunde gøres, maatte Tilværelsen foreligge 
afsluttet, overskuelig; men nu er alt, Mennesket, 
det erkendende Subjekt, iberegnet, i en bestandig 
Fremadskriden, Vorden. Det er væsentlig det 
samme Synspunkt, Skeptikerne og andre kritiske 
Filosofer (Pascal) plejer at anlægge, naar de frem- 
hæver, at det er umuligt at erkende noget helt 
og fuldkomment, saa længe vi ikke kender det 
hele. Man kan ikke kende det enkelte, Delen, 
helt uden at kende Helheden, o: man kan over- 
hovedet ikke kende noget fuldkomment. Heri er 
Kierkegaard og de kritiske Filosofer i den mest 
afgjorte Overensstemmelse med Kirkens ældste 
Teologer. Det er Pauli Lære om, at vi kun er- 
kender ufuldkomment, dunkelt, i Brudstykker, vi 
kan overhovedet ikke erkende noget, som det 
bør kendes, o: fuldkomment (1. Kor. 8,2; 13,12). 
Og nu var det Kierkegaard en særlig Lyst at 
svinge Svøben over den hegelske Absolutisme, 
helst om muligt dog afvæbne den ved en sund 
Latter. Vi mindes Ord som disse, at det er en 
Misforstaaelse, at »der maa en Satans Karl udi 
Spekulation til for at frigøre sig fra Hegelianis- 
men. Langtfra, der behøves blot sund Menne- 
skeforstand, Fynd i det komiske, lidt græsk 
Ataraksi. Uden for Logiken og tildels i den er 
Hegel og Hegelianisme et Forsøg i det komiske.« 
Hegel, siger han et andet Sted i »Uvidensk. Efter- 
skrift«, burde have udgivet sin Logik under Tit- 

len: den rene Tænken, udgivet den uden For- 
fatternavn, uden Aarstal, uden Forord, uden 
Noter, uden docerende Selvmodsigelse som et 
Sidestykke til Naturlydene paa Ceylon: den rene 
Tænkens egne Bevægelser : det havde været græsk 
handlet. Saaledes vilde en Græker have gjort, 
hvis han havde faaet den Idé ... Nu gør Lo- 
giken med dens samtlige Noter et lige saa snur- 
rigt Indtryk, som hvis en Mand vilde forevise et 
Himmelbrev og saa endog lod Klatpapiret ligge 
indeni.« 

Men vi behøver ikke længer at opholde os 
herved. Saa godt som alle vil nu om Stunder 
sympatisere med Kierkegaard, naar han kritiserer 
Forsøgene, og særligt Hegels, paa at etablere en 
absolut, fuldkommen Erkendelse sønder og sam- 
men. Mange og i hvert Fald alle kristeligt tæn- 
kende vil yderligere vide ham Tak for den Maade, 
hvorpaa han i Sammenhæng med Angrebet paa 
den filosofiske Absolutisme — de vil maaske be- 
klage, at han ikke mere har kunnet tage Hensyn 
til de tilsyneladende beskednere Former, hvor- 
under den optræder i vore Dage som Positivisme 
eller Agnosticisme — forsvarer Etikens Sag, po- 
lemiserer mod Determinismen, hævder Frihe- 
den med Valget som conditio sine qua non for, 
at Mennesket i Alvor kan være etisk bestemt, 
selv om de ikke forstaar, hvorledes han konse- 
kvent kunde hævde det ud fra sin augustinske 
Opfattelse af Læren om Synden. Da dette sidste 
Punkt særligt har Adresse til vor Tid, skal vi 
nedenfor igen for et Øjeblik vende tilbage dertil. 

Derom vil da i vore Dage vel omtrent 
alle kunne samstemme med Kierkegaard, at Kri- 
stendommens Sandhed overhovedet ikke kan be- 
vises — saa lidt som noget Tilværelsens System 
overhovedet — thi selv om vi ikke kan indrømme 
ham Rigtigheden af hans Lære om Paradokset, 
møder os dog overalt uigennemtrængelige Mysterier. 
Men idet Kierkegaard gaar videre og siger, at 
Sandheden, o : Kristendommen, ikke blot ikke kan 
bevises, men end ikke kan begrundes eller gøres 
sandsynlig, da er det, den roligt og klart tænkende 
maa opponere og bede om nærmere Forklaring. 
Sagen er ikke saa ganske ligegyldig, som nogle 
maaske ved en flygtig Betragtning kunde tro. 
Man ræsonnerer som saa, og deri mødes man 
med Kierkegaard : Naa, selv om der lader sig til- 
vejebringe noget, man med en vis Ret kunde be- 
tegne som større eller mindre Sandsynlighed for 
Kristendommens Sandhed, saa er Sandsynlighed 
nu engang ikke lig med Bevis, og Sandsynlighed 
beviser altsaa intet. Men det er ogsaa klart, at 
man her opererer med et alt eller intet, der er 
fuldstændig vildledende. Enhver kyndigere véd 
jo saa godt som Kierkegaard og dem, der i dette 
Stykke følger ham, at Sandsynlighed er Sandsyn- 
lighed og ikke Bevis (Vished). Men deraf at slutte, 
at saa er dens Betydning lig Nul, er en slem 
Fejlslutning og en Miskendelse af, hvad Sandsyn- 
lighed er for os hver Dag i vort Liv, i smaa og 
store Afgørelser. 1 ) Kan gerne være, vilde Kierke- 



J ) Jfr. Pascal, Tanker og Biskop Butler, Analogy. 

gaard uden Tvivl svare, at det er saaledes i 
Livets daglige Handeler. Der hører Sandsyn- 
lighed hjemme, der gaar Sandsynligheden som 
en travl, geskæftig Husmoder omkring og yder 
mangen en Haandsrækning; men naar det gælder 
Sandheden, den højeste, den absolute Sandhed, 
da er det at gaa efter Sandsynlighed ét med at 
forraade Sandheden. Sandheden vil ingen Prutten 
og Tingen, den vil kun Underkastelse. Sandsyn- 
lighed betegnes som et Fantom, ja værre, »en 
Pjalt, en Bønhas, en Skakkerjøde, som ingen fri- 
baaren Sjæl indlader sig med, en Døgenicht, der 
snarere burde sættes i Tugthuset end kloge Mænd 
og Koner, da den franarrer Menneskene, hvad 
der er mere end Penge og Penges Værd.« *) Sand- 
synlighed er imidlertid ikke saa slem, som Kierke- 
gaard troede. Kierkegaard frygter, at Sandsyn- 
lighed vil franarre Menneskene Beslutningen, 
han tror, det er med Sandsynlighed, som naar 
en sidder og tæller paa Knapperne og saa 
griber til, naar det ender med et »skal«; han 
satiriserer over dem, som af »14 Grunde« kommer 
til den og den Antagelse, kort sagt, han forstaar 
ved Sandsynlighed noget saa lurvet, tilfældigt, 
betydningsløst, at det ikke er værd at spilde Ord 
derpaa, og det saa meget mere, hvis Sandheden 
er at opfatte som Paradoks. I saa Fald er det 
unægtelig ikke værd yderligere at drøfte den Sag; 
thi det kan dog selv den tarveligst begavede straks 



') Stadier paa Livets Vej, 3. Udg., S. 93. 

forstaa, at den paradokse Sandhed altid maa 
være usandsynlig, utrolig, urimelig. Men om 
Sandheden nu ikke er Paradoks, men Mysterium, 
saa er der slet intet urimeligt i at formode eller 
vente, at Sandsynlighed o : gode Grunde, kan lede 
mig paa Vej, føre mig hen imod Sandheden, lære 
mig, at her maa den søges eller ingen Steds. At 
antage andet vilde være at gaa ud fra, at vor 
Sandhedssøgen skal være helt i det blinde, og 
det ser jo ud, som om det eneste Kriterium, der 
for Kierkegaards Tanker har kunnet holde sig, er 
det rent negative, at det urimeligste og utroligste 
er det troligste, det, der bør tros. Men han har 
saaledes, idet han stiller alt paa Hovedet, indirekte 
dog ikke undgaaet at levere et Bevis for Sand- 
synligheds Brugbarhed, blot at hans Sandsynlighed 
er af en noget besynderlig Art: det urimeligste, 
det mest modsigende, det Tanken mest udfor- 
drende er det, som med størst Rimelighed kan 
antages for det sande ! Havde det for Kierkegaard 
nu engang ikke staaet fast, at Sandheden var 
Paradoks, vilde han vistnok have forstaaet, at 
det intet nedsættende er for min Tro, at jeg har 
Grunde for den. At have gode Grunde for sin 
Tro vil jo ikke sige, at man tankeløst fører Bog 
over sine Grunde eller tæller dem; det betyder 
kun, at et Menneske i sine aandelige Anliggender 
instinktmæssigt eller bevidst benytter sig af det 
samme Lys, som vejleder ham i hans øvrige Liv, 
og følger det, saa langt det rækker. Han slipper 
derfor ikke fra at vælge og vove paa det uvisse, 

men ét slipper han for, at vælge i Blinde, og det 
er allerede ikke saa lidt vundet. 1 ) 

Ser vi tilbage over Kierkegaards Angreb paa 
og Latterliggørelse af Sandsynlighed, bliver der 
for den rolige Tænkning ikke stort mere tilbage 
end den uomtvistelige Sandhed, at Sandsynlighed 
ikke giver Vished, og at den blotte Antagelse paa 
Sandsynlighed i aandelige Ting ikke er meget 
værd, naar den ikke fører til levende Tilegnelse. 
Men det vidste vore lutherske Fædre allerede ret 
godt, naar de skelnede mellem en blot historisk 
Tro og den saliggørende Tro. Derom vidste f. Ex. 
Pascal ogsaa god Besked og bedre end Kierke- 
gaard, naar han i »Tankerne« planlagde et Værk, 
som skulde lede Tvivleren hen imod Kristen- 
dommen ved at aabne hans Øjne for, hvorledes al 
Ting tyder paa, at her maa Sandheden om nogen 
Steds være at finde, om han end ikke slipper for 
tilsidst at maatte vælge og vælge paa det uvisse 
for at vinde Vished. Saaledes kunde Pascal paa 
én Gang hævde, at Kristendommen er en Daar- 
skab, den Religion, »der ene af alle er i Strid 
med Naturen, med almindelig Menneskeforstand 
og med vore Lyster,« og dog paa den anden Side 
erklære, at Kristendommen ikke strider mod vor 
Fornuft, ja at den er den eneste Religion, som 
har Fornuften for sig. Pascals Mening er, at 
Kristendommens Grundsandheder er spekulativt 
ufattelige ; men at der, naar den menneskelige For- 



] ) Jvf. mit Skrift »Om Betydningen af et Sandsynlighedsbevis 
for Kristendommens Sandhed« og Afh. »Om Kristendom- 
mens Vidnesbyrd. (Teol. Tidsskr. 1898). 

nuft erkender sine Grænser, forøvrigt intet ufornuftigt 
er i at bøje sig for Kristendommens Mysterier, 
ja, det vil endog være fornuftigt, naar vi betænker, 
hvorledes den svarer til vor Natur, og naar vi 
betragter de øvrige Vidnesbyrd for dens Sandhed. 
Kierkegaard har heller ikke været helt blind for 
denne Side af Sagen; men han er bestandig til- 
bøjelig til at betragte den Slags Overvejelser som 
en Svaghed. Og dog har han et Sted i de efter- 
ladte Papirer (1850, S. 336) med Henblik til Biskop 
Mynster givet Pascal en delvis Anerkendelse. Han 
siger: »Skulde jeg finde et smukt Udtryk for det 
Mynsterske, og som vist vilde tilfredsstille ham, 
da vilde jeg anføre et Sted af Pascal i hans 
pensées, hvor han taler om, hvorledes man skal 
gaa frem mod dem, der forkaster Religionen eller 
er ugunstigt stemte imod den: man skal begynde 
med Beviser, at den ikke strider mod vor Natur, 
dernæst vise, at den er ærværdig, og stræbe at 
indgyde Agtelse for den, saa gøre den elskværdig 
(indynde den) og vække Ønske hos dem, at den 
var sand, hvad man saa ved uigendrivelige Beviser 1 ) 
skal godtgøre; men ganske fortrinligt kommer 
det an paa at gøre den elskelig i deres Øjne.« 
Her mødes Kierkegaard altsaa fuldt ud med Pascal, 
samtidig med at han sender Biskop Mynster en 
venlig Tanke. Men hvad der i et lykkeligt Øje- 
blik har indstillet sig for hans Bevidsthed, har 
han ikke gjort videre Brug af. Det blev ved en 



*) K. citerer efter Reuchlin, Pascals Leben, S. 223; de Co- 
ninchs og Thor Sundbys Overs, af Tankerne (3. Udg., 
S. 437) har blot: »endelig vise, at den er det (sand).« 

Tanke, som han ikke forsøgte at gøre Anvendelse 
af. Og dog har han tidligere udtalt den rigtige 
Tanke: »Det historiske ved Forløsningen maa 
staa fast og være vist i samme Forstand som 
ellers et historisk, men ikke mere; thi saa for- 
virres Sfærerne« (E. P., 1846, S. 435). Havde 
Kierkegaard fastholdt og gennemtænkt, hvad han 
her siger, vilde han ikke være bleven saa heftig 
en Fjende af Sandsynlighed ; thi Historiens Sfære 
er just en Sandsynlighedens Sfære, og hvis For- 
løsningen maa staa fast og være vis som ellers 
et historisk, hvad vil det saa sige andet, end at 
den maa have historisk Sandsynlighed? Naar 
Kierkegaard paa det anførte Sted fortsætter: »Den 
historisk-faktiske saakaldte Vished maatte enten 
være en samtidigs Autopsi (Selvsyn) eller en 
seneres, der havde en paalidelig Mands Udsagn; 
men overvurderes dette, saa enerveres Troens 
Væsen« — er det aabenbart, at den »saakaldte 
Vished«, hvorom han her taler, ikke egentlig er 
Vished, men Sandsynlighed, den, han nu engang 
havde saa afgjort en Antipati imod. 1 ) 

Vi har saaledes set, hvorledes Kierkegaards 
Passion for Paradokset maatte gøre ham til en 
svoren Fjende ikke blot af Beviser, men af al Be- 
grundelse overhovedet (Sandsynlighed); men vi 
har ogsaa set, hvorledes det bliver ham umuligt 
helt at gennemføre sin Synsmaade. Det er nu 
engang ikke saa let at gennemføre Læren om den 
for alle Grunde blottede Tro, der i Blinde falder 
over sin Genstand. Kierkegaard har overhovedet 

] ) Anf. Skrift »Om Betydningen af et Sandsynlighedsbevis«, 
S. 29-30. 

overset, at hvad der er usandsynligt, naar det be- 
tragtes ud fra et rent dagligdags Erfaringsstand- 
punkt, det kan der være god Mening i og Rime- 
lighed for under den Forudsætning, at der er en 
Gud, som har noget for med Menneskene. 

Der staar tilbage at fremdrage et andet 
Punkt, hvor Kierkegaard lykkeligt undgaar at 
drage Konsekvenserne af sine Teorier; jeg sigter 
til hans Hævdelse af Viljens Frihed eller den 
menneskelige Selvbestemmelsesevne (Valget, Af- 
gørelsen, Ansvaret). Som jeg allerede har havt 
Lejlighed til at bemærke, man skulde ikke have 
ventet at finde ham her, naar han ellers hyldede 
Augustins Lære om Menneskenaturens fuldstæn- 
dige Fordærvelse ved Syndefaldet. Ud fra denne 
Lære følger konsekvent — man erindre, hvad 
Kierkegaard lærte om den absolute Forskel mellem 
Gud og Menneske, om at det naturlige Menneske 
ikke alene er i Usandhed, men er Usandheden og 
end ikke véd, at det er det, og at det derfor kun 
kan faa det at vide ved en Omvendelse og Gen- 
fødelse, som omskaber det — at det naturlige 
Menneske, totalt fordærvet som det er, intet kan 
foretage i Retning af sin Frelse, ikke kan sukke, 
længes, bede om Frelse. Først en uimodstaaelig 
Naade kan vende det mod Lyset, idet den griber 
det med Magt. Uden den tilhører det ganske 
Fordærvelsens Masse, ganske ikke blot i den Be- 
tydning, at det ikke kan drage sig selv op deraf, 
men ganske i den Betydning, at det er helt for- 
dærvet og kun kan ville det onde. Dette er Au- 
gustins Lære om Synd og Naade. Hvis Kierke- 

gaard havde været konsekvent, maatte han have 
fulgt Augustin helt og nægtet Mennesket enhver 
Gnist af Evne til at bestemme sig i Retning af 
det gode. Men paa dette Punkt var han inkonse- 
kvent, til al Lykke. Paa dette Punkt har han 
fulgt sit sunde og ærlige Princip, ikke at sige Ja 
til, hvad han ikke forstod (Forord, af Nicolaus 
Notabene, S. 90). Og Kierkegaard forstod ikke, 
hvorledes det skulde lade sig gøre at hævde et 
Ansvar for Gud hos Væsner, der kun evnede at 
ville det onde og kun handlede i Kraft af deres 
onde Væsens Nødvendighed. Dette Forsøg paa 
at kvadrere Cirklen overlod han til Augustin 
og hans Lærlinge (Luther og Calvin). Men han 
forstod lige saa lidt, hvorledes man efter moderne 
Fa§on kunde lægge et moralsk Ansvar paa rent 
naturalistisk bestemte Væsner, der kun handler 
som Led i en uendelig Aarsagsrække, den »mo- 
derne Verdensanskuelses« specielle Dogme. Han 
forstod overhovedet ikke, hvorledes et Menneske 
kunde være skyldigt ved Skæbnen, hvad enten 
Skæbnen fremtraadte i Arvesyndens Lignelse 
(»Begrebet Angst«) eller i Form af en uendelig 
Aarsagsrækkes Mekanisme. Der er heller næppe 
nogen Grund til at misunde dem, der kan forstaa 
den Slags Ting. Paa dette Punkt kom hans 
sunde Sans og etiske Alvor ham til Gode. Det 
indsaa han tidlig, at det ikke lod sig gøre at om- 
klæde den moralske Frihed og Ansvarlighed i en 
maskeret Nødvendighed for til Ære for en sup- 
poneret Rationalitet, som Teorien om den uende- 
lige Aarsagsrække dog kun forgæves søger at 

tydeliggøre for Forestillingen, at forvandle det 
vælgende og ansvarlige Individ til en drømmende 
Automat, der skal kunne vælge og handle, me- 
dens der kun vælges og handles gennem det, der 
skal være et Selv og Personlighed, skønt det kun 
er et uselvstændigt Led i et uhyre Maskineri. 
Derfor hedder det i »Enten — Eller«, at det eneste 
absolute Enten — Eller, der gives, er Valget mellem 
godt og ondt, men det er ogsaa absolut etisk. 
Det, det gælder om, er at vælge sig selv, vælge 
sig efter sit sande Væsen. Han har klart set, at 
Spørgsmaalet er, om Mennesket blot er en Ting 
eller er anlagt paa Personlighed, om det er et 
virkeligt Selv, der inden for visse Grænser vir- 
kelig kan handle, eller om der blot handles igen- 
nem det, om det blot er Gennemgangspunkt for 
Naturens eller det absolutes, den universelle Krafts 
Virken. Den sidste Opfattelse er æstetisk, ikke 
etisk. Den, der hylder den, »har set sig ind 
under Nødvendighedens Bestemmelse, og der er 
blot saa megen Frihed tilbage, at denne som en 
urolig Drøm bestandig kan holde Individet halvt 
vaagent og lede ham vild i Lidelsernes og Til- 
skikkelsernes Labyrint, hvor han overalt ser sig 
selv og dog ikke kan komme til sig selv.« Han 
klager over den utrolige Letsindighed, hvormed 
slige Problemer ofte behandles. »Selv systema- 
tiske Tænkere behandler det (Frihedsproblemet) 
som en Naturmærkværdighed, de intet videre har 
at sige om, men som de kun beskriver, uden at 
det falder dem paa Sinde, at hvis der var en saa- 

dan Naturmærkværdighed til, saa er al deres øv- 
rige Visdom Nonsens og Illusion.« *) 

Det eneste, hvori der er Alvor, er det etiske, 
»det eneste visse, der ikke i den sidste Stund 
mulig forvandler sig til en Hypotese.« Dermed 
mente Kierkegaard selvfølgelig ikke, at Friheden 
var umiddelbar vis; det er en Generalbommert 
at tillægge Kierkegaard noget saadant. Hvilken 
Værdi han end ellers kunde tillægge Umiddel- 
barhed, at indføre den, hvor der er Tale om 
Aand, var en Aandrighed, som var ham ganske 
fremmed. Visheden om at være fri vindes ifølge 
Kierkegaard først ved, at man gør Brug af sin 
Frihed. Gennem Valget vindes Visheden om Re- 
aliteten af Valget. 2 ) For det etiske, der for ham 
er enstydigt med det at have Ansvar for Gud, og 
uden hvilket der intet Alvor er i Livet, træder 
Kierkegaard overalt i Marken. Han hævder det 
over for Spekulationen, som vil gøre alt, ogsaa 
den menneskelige Tænken og Handlen, til Ideens 
nødvendige Bevægelser, og som véd at tale aand- 
rigt om, at »Tankens Nødvendighed ogsaa er dens 
Frihed, og som derfor, naar der tales om Frihed, 
kun taler om den evige Tankes immanente Be- 
vægelse.« 3 ) Han hævder det overfor den Tilbøje- 
lighed, der er i Tiden til at »fuske verdenshisto- 
risk«, hvorved Menneskene demoraliseres ligesom 
ved at spille i Lotteriet og lære at vrage det 



1 ) »Enten-EUer«, 2. Udg., 2. Del, S. 168. 

2 ) Jvfr. min Afhandling »Om Friheden« i Teolog. Tidsskrift 
1879. 

3 ) »Begrebet Angst«, 2. Opl., S. 146. 

højeste, det etiske. »Ved ideligt betragtende,« 
hedder det i »Uvidensk. Efterskr.« (2. Opl., S. 115 f.), 
»at sysle med hint tilfældige, hint Accessorium, 
hvorved de verdenshistoriske Skikkelser bliver 
verdenshistoriske, forledes man let til at forveksle 
dette med det etiske, forledes let til selv eksiste- 
rende, i Stedet for uendeligt at bekymre sig om 
det etiske, usundt leflende og fejgt at bekymre 
sig om det tilfældige . . . Deraf maaske de mange 
ufrugtbare Forsøg paa at blive noget mere, end 
man er, ved socialt at slaa sig sammen, haabende 
numerisk at imponere Historiens Aand. Men 
denne idelige Omgang med det verdenshistoriske 
gør uduelig til at handle. Den sande etiske Be- 
gejstring ligger i at ville af yderste Evne, men 
tillige opløftet i guddommelig Spøg aldrig (?) at 
tænke paa, om man dermed udretter noget eller 
ikke.« Han hævder det etiske overfor den mo- 
derne Soflstik, som med Naturvidenskaberne som 
Skærmbrædt opfører et quasi-fllosofisk System, 
ifølge hvilket alt foregå ar i Kraft af en evig Nød- 
vendighed, idet ethvert Fænomen skal være Led 
i en »uendelig Aarsagrække«. Han, som ikke 
synes at have kendt Comte's System, saa meget 
vel, hvorhen det bar. »Det ender dog tilsidst 
med,« hedder det (E. P., 1844—46, S. 337), »at 
ligesom Metafysik har fortrængt Teologi, saaledes 
fortrænger Fysik Sædelære. Hele den moderne 
statistiske Betragtning af det sædelige bidrager 
dertil.« Men det er ikke hans Mening at ville 
strække Gevær over for denne Invasion af uklare 
Tanker. Den aandfulde Fysiolog maa dog (E. P., 

1846, S. 735 f.) vedgaa, at han hverken kan for- 
klare Bevidsthedens Tilblivelse, Selvbevidstheden, 
Gudsbevidstheden eller det menneskelige Aandsliv 
overhovedet. Man begynder med et lærd Fore- 
drag om Blodets Strømning, Trykket paa Ner- 
verne osv., og man er am Ende lige klog. Hvortil 
da al denne Vidtløftighed, hvorved man kun 
naarat tilsløre Problemerne og svække det etiske? 
Den største Forbryder vilde dog, om Fysiologien 
havde faaet et Par endnu herligere Briller paa 
Næsen, end den hidtil har ejet, og velvilligt for- 
klarede ham, at det hele var Naturnødvendighed, 
at hans Hjerne havde været for lille osv., gribes 
af Rædsel for denne Frikendelse, i Sammenlig- 
ning med hvilken Kristendommens Dom over 
ham, at han vilde fare til Helvede, hvis han ikke 
omvendte sig, er Mildhed. Selv om Kierkegaard 
her vistnok siger mere om den største Forbryder, 
end han altid vilde kunne garantere, saa er det 
kun, fordi han tillægger Forbryderen den Følelse, 
han selv som udviklet etisk Individ vilde have 
ved en blot fysiologisk Frikendelse. I »Enten — 
Eller« (II S. 166) har Assessoren med stor Energi 
protesteret den Betragtning, som lader Skylden 
fortone sig paa Baggrund af den tragiske Skæbne. 
»Og falder det mig vanskeligt at gøre det, o! jeg 
har kun én Bøn, jeg vilde kaste mig til Jorden 
og anraabe den evige Magt, som styrer Verden, 
om én Naade, tidlig og sildig, den, at det maatte 
tillades mig at angre; thi jeg kender kun én Sorg, 
som kunde bringe mig til Fortvivlelse og nedstyrte 
alt deri — den, at Angeren var en Skuffelse, en 

Skuffelse ikke med Hensyn til Tilgivelsen, den 
søger, men med Hensyn til Tilregneisen, den 
forudsætter.« I disse sidste Ord sætter han Prik- 
ken over Tet. Det var den Tanke, som forfær- 
dede ham, at Friheden, Tilregneligheden skulde vise 
sig at være en Illusion, Selvet kun et uselvstæn- 
digt Led i Aarsagsrækken. Dette var for Kierke- 
gaard ét med Aandsfornægtelse, og deri er han 
principielt i Forstaaelse med Kant og alle de 
klare og redelige Tænkere, som ikke har kunnet 
forstaa, at Bevidstheden om at være et Selv, et 
moralsk ansvarligt Individ, kan forenes med den 
Betragtning, at enhver Villiesytring er et nødven- 
digt Udslag af Individets Tilstand og de ydre 
Forhold. En Misvisning var det, naar Kierkegaard 
ud fra sit Standpunkt rettede et Angreb paa 
Naturvidenskaberne som dem, hvorfra al For- 
dærvelse tilsidst vilde komme (E. P., 1846, S. 738), 
eller naar han (smstds. S. 743) erklærede, at Na- 
turvidenskaben af alle Videnskaber er den aller- 
fadeste. Det havde været rigtigere, om han som 
Arthur Balfour (Foundations of belief) havde 
nøjedes med at rette sit Angreb paa »Naturalis- 
men« og ladet Videnskaben i Fred. Men med 
denne Omfordeling af Rollerne, hvor sikkert ram- 
mende er ikke hans Udfald mod vor Tids »Sofister«. 
Læs f. Eks. følgende : »Dersom Naturvidenskaberne 
havde værqt udviklede paa Sokrates's Tid, som 
de nu er det: saa var alle Sofister blevne Natur- 
forskere. Den ene havde haft et Mikroskop hæn- 
gende uden for sin Butik for at lokke Kunder, 
en anden et Skilt, hvorpaa der stod : her ser man 

ved Hjælp af et Kæmpe-Mikroskop, hvorledes et 
Menneske tænker, her hvorledes Græsset gror. — 
Ypperlige Motiver for en Aristophanes, især naar 
man saa lod Sokrates være med og kigge i et 
Mikroskop« (E. P., 1846, S. 745—46). Hvorledes 
Kierkegaard paa den anden Side kunde miskende 
Fysiologiens Betydning med Hensyn til For- 
staaelse af det menneskelige Sjæleliv, ses af 
hans Mangel paa Forstaaelse af Tungsind. Han 
opfatter bestandig Tungsind som et rent psykisk 
Fænomen, han véd ikke — dog, deri delte han 
den da almindelige Opfattelse — at den, naar 
den er en udtalt Melankoli, har sin Rod i en or- 
ganisk Svækkelse. 

Men vi kan se bort fra disse Begrænsninger 
ved hans Opfattelse, han beholder dog den væ- 
sentlige Fortjeneste over for en Samtid og Efter- 
tid, som tenderede til at svække og forflygtige 
det etiske, at have hævdet det med en sjælden 
Styrke og Klarhed. Denne hans Fortjeneste vilde 
have været endnu større, om ikke hans Friheds- 
lære havde staaet saa isoleret, uden Forbindelse 
og i Strid med hans augustinske Opfattelse af 
Synden og den menneskelige Natur, hvorvel i 
nær Forbindelse med den ortodoks-kirkelige Lære 
om Himmerig og Helvede, den almindelige Be- 
tragtning af Dødsstunden som Dommedag, de 
fleste Sjæles Fortabelse og den ortodokse Lære 
om de fortabtes evige Pine i Helvede. Thi det 
er, som jeg andet Sted har sagt det, saaledes, at 
vil man have den fulde og hele Forklaring af, 
hvorledes Søren Kierkegaard kunde føres til saa- 

danne Yderligheder, som Slutningen af hans Liv 
udviser, kan man ikke blive staaende ved visse 
Dispositioner og Følelser som Forklaringen. Der- 
imod fører alle Spor som til deres sidste Aarsag 
tilbage til den kirkelig-ortodokse Lære om Hel- 
vede med Tilbehør og den augustinske Lære om 
Synden. Det sidste Punkt er allerede behandlet. 
Det første vil vi i det følgende i Forbigaaende 
endnu en Gang kortelig berøre. 



Det vil nemlig ikke kunne nægtes, at Kierke- 
gaard i høj Grad har paralyseret sin Lære om 
Valget og Friheden. Valget, det absolute Valg, 
betød principielt, at der er givet, maa gives et- 
hvert Menneske som skabt i Guds Billede et Valg 
mellem godt og ondt, Lys og Mørke, Liv og Død. 
Men idet Kierkegaard følger den ortodokse Lære 
om Himmerig og Helvede, særligt i dens prote- 
stantiske Form, bliver' Læren saa begrænset, at 
det faktisk kun bliver et Mindretal af Slægten, 
der overhovedet kan komme til at vælge. Idet 
han ganske slutter sig til den paa én Gang offi- 
cielle og populære Dogmatik, ifølge hvilken Gud 
i Himlene har sat et bestemt Klokkeslet, inden 
hvilket hans Børn skal være i Hus (Dødsøjeblik- 
ket), følger fuldkommen konsekvent, at hvem der 
ikke — med eller uden egen Skyld — har naaet 
det, er udelukket. Saaledes siger han f. Eks. 
(»Uvidensk. Efterskr.«, 2. Opl., S. 548): »Salig- 

heden knyttet til et historisk Vilkaar udelukker 
alle, som er uden for Vilkaaret, og af disse ude- 
lukkede er utallige det dog ikke ved egen Skyld, 
men ved det tilfældige, at Kristendommen endnu 
ikke er dem forkyndt.« Men naar det saaledes 
bliver tilfældigt, om et Menneske kommer til at 
gøre Brug af sit Prærogativ, hvor bliver saa 
Glæden og Begejstringen ved det etiske af? Naar 
en Menneskesjæl, ja Millioners Millioner kan gaa 
fortabt uden nogen Sinde at have haft Valgets 
Mulighed, hvorledes kan det da siges, at Gud har 
givet hver Menneskesjæl et Valg? Naar saa her- 
til kommer, at Kierkegaard gennemgaaende skriver 
ud fra den Betragtning, som ogsaa inden for 
Protestantismen lønligt eller mere udtalt har 
været almindelig Antagelse eller Formodning i 
Henhold til den vulgære Opfattelse af Jesu 
Ord om de »mange kaldede og faa udvalgte« 
— lige stik imod Sammenhængen 1 ), at det 
er de allerfærreste, der bliver salige, den store 
Mængde er og bliver fortabt, naar hertil føjes, 
atter i Overensstemmelse med den almindelig som 
ortodoks ansete Lære, at de fortabte, hvilket alt- 
saa betyder Menneskeslægtens uhyre Majoritet, 
skal friste en Tilstand af evig Elendighed eller 
»evig Pine«, som man ved en pia fraus oversætter 
Ordene hos Matthæus (24, 46) *), i Sandhed, da 
er der intet mærkeligt i, at en Karaktertænker 
som Søren Kierkegaard tilsidst kunde føres til 



J ) Om den rette Forstaaelse af Ordene se mit Skrift »Om evig 

Fortabelse«, S. 36 f. 
2 ) Anf. Skrift, S. 50 f. 

saadanne Yderligheder som dem, hvori han kon- 
kluderede. Det mærkelige er omvendt langt 
mere, at han saa længe holdt igen, at han som 
en anden Hamlet nølede og betænkte sig atter 
og atter paa at gaa til det yderste, sikkert ikke 
af Frygt, men fordi saa meget for den dybt re- 
flekterende Mand dog maatte holde tilbage, ikke 
mindst hans Kærlighed til sine Medmennesker. 

Det er sandt, at Kierkegaard uden Tvivl fra 
første Færd har haft Sigte paa hele dette »Bedrag« 
med Statskristendom, Massekristne osv. Han 
har fra første Færd sat sig til Opgave at be- 
kæmpe disse Sansebedrag. Men det er usandt, 
at han var uden Hjerte, at han af Skadefryd og 
Mangel paa Mandsmod legede den sagtmodige, 
viste den gamle Biskop Ærbødighed, og at An- 
grebet var forud beregnet, som det skete. Han 
var sig sikkert meget tidlig bevidst, at det kunde 
ende, som det gik, at det kunde komme til direkte 
Angreb. Men han har af mere end én Grund 
villet holde paa det bestaaende, bl. a. fordi han 
var en Hader af Udvorteshed og Spektakel, men og- 
saa af Hengivenhed for Biskop Mynster og i Fø- 
lelsen af Uskikkethed til en Reformators Gerning. 
Han vilde have været glad ved at fremkalde en 
Opvækkelse; men han frygtede for et Sammen- 
stød, ogsaa af Kærlighed til sine Medmennesker. 
Men saa kom Udfordringen! Da man ikke vilde 
høre, da man som paa Trods pukkede paa sin 
ideale Kristendom 1 ), da brast omsider alt, hvad 



x ) Jvfr. herom mit Skrift, »Kort Indlæg i Sagen mellem 
S. Kierkegaard og H. L. Martensen.« 

der holdt igen for Lidenskabens Sluser. Da brød 
den saa længe tilbagetrængte Harme frem i en 
alfortærende Ironis Latter. Det passer mærk- 
værdigt paa Kierkegaard, hvad han i sin Ungdom 
— vistnok med Urette — havde skrevet om So- 
krates: »Hele den givne Virkelighed havde for 
ham tabt sin Gyldighed, hele Substantialitetens 
Virkelighed var han bleven fremmed for . . . Sin 
Taktik (Ironien) vedligeholdt han til det yderste, 
hvilket især viste sig, da han var bleven anklaget. 
Men Nidkærhed i denne Tjeneste fortærede ham, 
og tilsidst greb Ironien ham, det svimler for ham, 
alt taber sin Reatitet.« 1 ) Han siger kort foran, 
hvor Talen er om »det ironiske Subjekt«, hvis 
Karakter han bestemmer til Forskel fra Profetens 
og den tragiske Helts: »For det ironiske Subjekt 
har den givne Virkelighed aldeles tabt sin Gyl- 
dighed, den er bleven ham en ufuldkommen 
Form, som overalt generer. Men paa den anden 
Side, det nye ejer han ikke. Han véd blot dette, 
at det nærværende ikke svarer til Ideen. Han er 
den, der skal holde Dom.« Han siger, at Ironi- 
keren vel i en vis Forstand er profetisk, idet han 
peger hen mod noget tilkommende; men hvad 
dette er, véd han ikke. Profeten, »som i Syner 
skuer det fremtidige, gaar Haand i Haand med 
sin Samtid. Men »Ironikeren derimod er traadt 
ud af Samtidens Rækker, har gjort Front imod 
denne. Det, der skal komme, er skjult for ham, 
ligger bag ved hans Ryg; men den Virkelighed, 



') »Om Begrebet Ironis S. 279. 

han har stillet sig fjendtligt lige over for, er det, 
han skal tilintetgøre, mod den vender hans for- 
tærende Blik sig, paa hans Forhold til sin Samtid 
kan man anvende Skriftens Ord : se deres Fødder 
er udenfor, der skal bære dig bort. Ironikeren 
er ogsaa et Offer, som Verdensudviklingen kræver, 
ikke som om Ironikeren altid behøver i strengere 
Forstand at falde som et Offer, men Nidkærhed 
i Verdensaandens Tjeneste fortærer ham.« Idet 
han gaar videre og bestemmer Ironien som >den 
uendelige absolute Negativitet«, betegner han den 
som »et guddommeligt Vanvid, der raser som en 
Tamerlan og ikke lader Sten paa Sten tilbage.« 
Alt dette synes at passe noget nær fuldt paa 
Kierkegaard selv, om det end næppe passer helt 
paa de Ironiens Repræsentanter, ethvert verdens- 
historisk Vendepunkt ifølge ham i hvert Fald 
til en vis Grad maa have — Cardanus, Campa- 
nella, Bruno forud for Reformationen, Døberen 
Johannes før Kristus. Ganske særligt synes de 
Ord at passe paa* ham: »Tilsidst greb Ironien 
ham, det svimler for ham, alt taber sin Realitet.« 
Og her vil jo mange slaa til og sige: Ja, netop, 
saadan er det! Er det ikke just det, vi siger? 
Det er til øde og golde Egne, han tilsidst fører ud. 
Hvis man nu ikke finder et særligt Behag i 
at standse ved denne Betragtning, vil jeg dog op- 
fordre Læseren til at gaa et Skridt videre og be- 
tænke, hvad Kierkegaard videre siger om Ironi- 
keren, at vel tilintetgør han den givne Virkelighed 
uden at eje det nye, men »det nye Princip er til 
Stede i ham xat« dvvanév, som Mulighed,« og dette 

har, saa vidt jeg ser, i høj Grad sin Anvendelse 
ogsaa paa Kierkegaard. Forholder det sig, som jeg 
i det foregaaende søgte at vise, at Kierkegaards 
Paradokser og hele tungsindig-asketiske Opfattelse 
af Kristendommen væsentlig beror paa en konse- 
kvent Gennemførelse af visse ortodokse Dogmer 
eller dog almindeligt hyldede kirkelige Lærdomme, 
saa er det sandt, at han tilintetgør det gamle 
ved at føre det ud i sin selvmodsigende Konse- 
kvens og derved reducere det in absurdum. Men 
just den energiske Negation synes som af sig 
selv at kalde det nye, det positive frem. Thi 
»det negative har,« hedder det samme Sted, (Om 
Begrebet Ironi, S. 277), »ligesom Vandet i For- 
hold til, hvad der spejler sig deri, den Egenskab, 
at det viser lige saa højt over sig det, det føder, 
som det viser det under sig, det bekæmper; men 
dette véd det negative ligesom Vandet ikke.« 

Saaledes var det ogsaa med Kierkegaard. 
Han synes at se eller ane en anden dybere og 
højere Opfattelse af Kristendommen, højt over 
den asketisk overspændte Opfattelse, han har 
tegnet — vel at mærke i streng Konsekvens af 
Kirkelære og almindeligt som ortodokse hyldede 
Lærdomme. Det kan være, som han selv aner 
det nye uden at se det klart, uden at kunne ud- 
tale det. Man føler det, naar han f. Eks. paa det 
bestemteste protesterer mod, at han opfattes som 
kristelig Strenghed kontra kristelig Mildhed, og 
pointerer, at det, han vil, kun er Redelighed. 
Kan gerne være, vil man sige; men hvis hans 
Opfattelse af Kristendommen var rigtig, repræsen- 

terede han saa dog ikke tillige en uhyre Streng- 
hed, hvad han saa vil eller ikke? Svaret er øjen- 
synligt, hvis vi ikke antager, at der er en mildere 
Forklaring af det hele, som Kierkegaard selv ikke 
saa, om han end har anet den eller ubevidst 
viser hen mod den. Eller hvorledes kan Kierke- 
gaard, hvis hans Opfattelse af Kristendommen i 
nær Tilslutning til ortodoks Dogmatik var rigtig, 
kunne tale, som han et Sted gør, om at han 
»disponerer over en Pathos i Retning af at for- 
kynde Kristendommens Mildhed som ingen af 
dem, der hos os forkynder den« (E. P., 1851, 
S. 8)? Hvorledes skulde det være muligt, hvis 
alt dogmatisk forholdt sig, som Kierkegaard 
mente? Paa det Grundlag, hvorpaa Kierkegaard 
i Almindelighed opererede, er ingen virkelig Mild- 
hed mulig. Det er og bliver en desperat Kristen- 
domsopfattelse. Hvordan man saa trakterer In- 
strumentet, det vil altid blive en sønderrivende 
Musik; Mildhedens og Barmhjertighedens Toner 
vil aldrig kunne lokkes ud deraf. Skal disse 
Toner komme til at lyde, maa Instrumentet 
o: Lærdommene blive andre eller dog ændrede. 
Det var det, Kierkegaard ikke saa klart. Og dog 
var der et enkelt Punkt, og det et for hans hele 
Opfattelse væsentligt, hvor han i det mindste 
forbigaaende saa, at den ortodokse Opfattelse var 
kristeligt uigennemførlig med dens^ ubesindige for 
ikke at sige letfærdige Omgang med Læren om 
Himmerig og Helvede, med Dødsdag og Domme- 
dag. Som Regel vil man finde Kierkegaard over- 
alt at gaa ud fra, at med Dødsstunden er alt 

Haab ude for enhver Sjæl, der ikke her naaede 
til sand Omvendelse og Tro; men i »Kærlighedens 
Gerninger« fandt vi ham skrive over den Tekst, 
at Kærligheden »haab er alt — og bliver dog aldrig 
til Skamme.« Det falder da af sig selv, at han 
maa komme ind paa den Tanke, at den, der elsker 
mest, holder længst ud med at haabe, slipper 
Haabet sidst. Men nu Gud! Skulde han, hvis 
Væsen er Kærlighed, ikke elske mere og haabe 
længer end noget Menneske? Jo, hvor det bedste 
Menneske maaske slipper Haabet, der haaber 
Gud endnu; hans Haab gaar til det yderste, ja 
til den yderste Dag: først der er Haabet forbi. 

Betragter vi Kierkegaard under det af ham 
selv anlagte Synspunkt som det »ironiske Subjekt«, 
som den, der »har negeret hele den givne Virke- 
lighed« uden at kende det nye, ser vi ham dog 
her paa et enkelt Punkt — som Vandet — gen- 
spejle det nye, hvorom han ellers ikke véd at 
tale. Vi kan ogsaa her betænke, hvad han et 
Sted siger, at han er og vil være et »Korrektiv« 
til det bestaaende (E. P., 1849, S. 345). Men 
Korrektivet er ensidigt og vil være det. Den, som 
vil være Korrektiv, gaar majeutisk frem, docerer 
ikke alt paa én Gang, men først det første, saa 
det næste. I hver af hans Bøger er der bestandig 
en Brod, som betegner dens Forhold til den 
næste. Nu er det derfor Kierkegaards Anmodning, 
at man ikke vil være altfor rask til at dømme 
om, hvad han véd og ikke véd, at man ikke vil 
være altfor vis paa, at han ikke véd mere, ikke 
véd det næste (E. P., 1847, S. 15). Men selv 

naar vi formener, hvad vi sikkert maa, at der 
virkelig var en Del, han ikke vidste, specielt ikke 
dette, at hans hele i Hovedsagen »ortodokse« 
Opfattelse af Kristendommen i dybere Betydning 
ikke var ortodoks, saa vil det ikke destomindre 
være i god Overensstemmelse med hans hele 
Tankegang, naar vi urgerer, at han nødvendig 
fører ud over sig selv, ud over den trange og 
bornerte Kristendomsopfattelse, hvorfra han gik 
ud, men som han har sprængt sønder og sam- 
men, til en sand evangelisk Kristendom med en 
langt videre Horizont og en højere Himmel. 
Dette er lige saa sikkert, som at der til et her 
svarer et der, til et venstre et højre. Kierkegaard 
befandt sig tilsidst paa et dialektisk Yderpunkt, 
hvor han ikke vilde have kunnet holde sig, som 
ikke egnede sig til at leve paa, hvorvel det for 
ham fortrinligt egnede sig til at dø paa. Havde 
han set videre og klarere, end han gjorde, vilde 
han have set, at den absurde Opfattelse af Kri- 
stendommen, hvortil han var ført, krævede en 
Revision, ikke af Kristendommens Fundamental- 
sætninger, men vel af visse kirkelige Lærdomme 
— den athanasianske Lære om Gudmennesket, 
den augustinske Lære om Menneskenaturens fuld- 
stændige Fordærvelse ved Synden, Læren om, at 
Døden er Dommen, at faa bliver salige, og at de 
fortabte skal leve i en evig Pine — og han vilde 
have set, at højt over den »trangbrystede, astma- 
tiske Kristendom«, hvori han var opvokset, og som 
han gennemførte med en Konsekvens, som hans 
Modstandere ikke har villet forstaa, og som er 

hans største Ære, tegner sig det ideale Billede af 
en Kristendom, lysere og mildere, end han i sine 
bedste Øjeblikke vovede at tro. Men dette var, 
som han siger om det ironiske Subjekt, »skjult 
bag hans Ryg.« 

Men er det derfor forsvarligt vedblivende, 
efter at et halvt Aarhundrede er gaaet hen over 
hans Grav, at kaste Sten efter ham og kramp- 
agtigt at ville forsøge at forny det Karrikatur- 
billede af den ensomme Tænker, hans Samtid 
tegnede for at skille sig af med Manden? Dog, 
det lønner sig ikke at spilde Ord paa en Opfat- 
telse, der absolut savner alle Betingelser uden 
Smaalighedens og Bornerthedens for at være leve- 
dygtig. Søren Kierkegaards Gerning ligger fast 
nok. Lad der ogsaa være det hos ham, som ikke 
kan bestaa for en strengere Prøvelse, lad der 
ogsaa mellem det, han har bygget, være Træ, 
Hø og Straa, som Ilden skal fortære, der er Guld, 
Sølv og dyrebare Stene, som kun vil skinne med 
større Klarhed, naar de forgængelige Dele ud- 
skilles. Hans Kristendomsopfattelse, der i sin 
Helhed kun var en konsekvent Gennemførelse af 
den hævdvundne Ortodoksi, er umulig fra en- 
hver Side set; men den fremkalder med Nødven- 
dighed en renere og dybere Kristendomsopfattelse 
end den, hvorpaa han tungsindigt sled sig op, 
dog til det sidste trods alt, hvad der syntes at 
maatte støde ham fra, bevarende Troen. Det var 
ikke »Tankens frie Amerika«, hvortil han kæm- 
pede sig frem. Det nye, han gennem sin Ironis 
fortærende Negativitet banede Vejen for, var ikke 

en Vandring ud i Aandløshedens golde Taage- 
land, men en sand evangelisk Kristendom, lige 
fjern fra den saakaldte Rationalismes Trivialiteter 
og Ortodoksiens døde Retlinethed. Naar man 
engang indser dette, og hvad specielt Kierkegaard 
angaar, begynder at forstaa, at det ikke er sømme- 
ligt at kaste Skarn paa den, som kun i Gennem- 
førelsen af de givne Forudsætninger har været 
ærligere og konsekventere end vi andre, der for 
vist ikke har videre at rose os af, uden det skulde 
være den Halvhed og Gaaen paa Akkord, som 
lader Folk befinde sig vel i en Livsanskuelse, 
som de, om der gjordes Alvor af den i alle dens 
Konsekvenser, ikke vilde kunne udholde at bære 
én Dag, naar man engang begynder at faa Øj- 
nene op herfor, da kunde det maaske ogsaa be- 
gynde at gaa i Opfyldelse, hvad Kierkegaard en- 
gang i sin Ungdom nedskrev om Kristendommen, 
at den vel var en imposant Skikkelse, da den 
kraftigt traadte frem i Verden og udtalte sig, men 
at den senere er bleven affældig, hvorfor dens 
uægte Børn (Rationalisterne) har villet erklære 
den umyndig under Værge. »Derimod mener 
dens tro Børn, at den ligesom Sofokles i det af- 
gørende Øjeblik rejser sig til Verdens Forundring i 
fuld Kraft« (E. P. 1833—43, S. 75—76). Det er, 
naar man spørger om Kierkegaards Gerning, hans 
Bedrift, at han ved at rydde Grunden har peget 
ud mod den Dag, da det skal ske. Selv saa han 
den ikke; hans Ryg var vendt mod Maalet som 
dens, der sidder ved Aaren, for at bruge et af 
hans egne Billeder; hans Blik var overvejende 

vendt mod Nutid og Fortid, det bestaaende, som 
skulde sprænges. Paa denne Gerning er hans 
Liv blevet ofret, fortrolig som han tidlig var med 
den Tanke, at han var bestemt dertil — en af 
dem, der skulde lide usigeligt til bedste for de 
andre. Og Ofret var jo ikke mindst dette, at 
han skulde gaa og gælde for et ondt og slet 
Menneske, der hadede Menneskene og lønligt 
glædede sig ved den Tanke, at de fleste gik for- 
tabt! Men dette onde Menneske, som endnu i 
vore Dage kan kalde en dirrende Forbitrelse ned 
over sit syndige Hovede, havde det, til Trods for 
alt, hvad man velvilligt tillægger ham, saaledes, 
at han kunde gribe sig selv i, at han jo egentlig 
troede, at vi alle bliver salige, ja endog han selv 
med — det mest forunderlige! Denne mefistofe- 
liske Skikkelse — ja hvad kan der ikke ned- 
skrives! — droges lønligt mod og søgte Opbyg- 
gelse i de Ord af Kristus: »Men naar jeg bliver 
ophøjet, vil jeg drage alle til mig,« et Ord, som 
viser langt ud over den snæversynte ortodokse 
Kristendom, hvis tunge Luft han fra Barndommen 
havde indaandet. 

Kierkegaard sammenligner et Sted sig selv 
og sit Liv med den vilde Fugls Flugt hen over 
de tammes Hoveder; han har tænkt sig selv som 
en Forløber for Reformatoren, en Stormfugl, der 
bebuder et kommende Uvejr. Deraf forklares den 
Dobbelthed, som gaar igennem det hele Forfatter- 
skab : Mistillid og ironisk Betragtning af det be- 
staaende og dog en bestandig Holden paa det 
historisk overleverede. Ingen reformatoriske 

Fuskerier! Da han ikke selv duer til at være 
Reformator — i Sammenligning med en saadan 
er han kun en »Digter« — kan hans Opgave i 
Nutiden kun blive at bringe mere Sandhed, 
Inderlighed ind i de ufuldkomne Eksistenser. 
Det er i denne Henseende, han gør Regning eller 
lægger an paa Biskop Mynster. Dersom han 
havde kunnet vindes, »hvad kunde der ikke 
være naaet, hvilken Opvækkelse!« Han omgaas 
med den Tanke ligesom at arrangere en Opvæk- 
kelse, en stor og almindelig Bods- og Bededag. 
Men da saa det bestaaende, pukkende paa sin 
Fortræffelighed, trækker i Apostlenes og Profeter- 
nes Klæder — da og først da forgaar Taalmodig- 
heden ham. 

Men nu, da hin Tordenbyge for længst er 
trukken over, nu er der ingen synderlig Glæde 
eller Opbyggelse ved at dvæle derved uden for 
dem, der ved et forunderligt Fejlsyn tror at kunne 
rehabilitere en anden, om han ellers trængte til 
denne Vennetjeneste, ved at lade det gaa ud over 
det onde og slette Menneske, Søren Kierkegaard. 
Men der er heller ingen Grund til at opholde os 
videre ved en Opfattelse, der som en sælsom 
Anakronisme helst bør overlades til sin Selvop- 
løsning. Det, der først og sidst, naar Talen er 
om Kierkegaard, vil være at betænke, er Arten af 
det nye, hvortil han bevidst eller ubevidst med 
Nødvendighed fører ud, en lysere, menneskeligere 
Opfattelse af Evangeliet, en Kristendom, som ikke 
egner sig hovedsagelig blot til Søndagsforedrag, 
men som der fuldt ud kan leves paa, og dog — 



109 



ikke en ny Kristendom, men den gamle, alt det 
i den overleverede Lære, om end delvis ændret 
og lutret, hvorpaa Mennesker virkelig har levet 
og kan leve. Det var en saadan Kristendom, 
hvorom ogsaa den svenske Tænker, Pontus Wik- 
ner, varslede, da han sluttede sine »Tankar och 
frågor infor menniskones son« med de Ord: 
»Ser jag rått, Herre, eller drommer jag, når jag 
tycker mig skonja vid randen af den nuvarande 
verldsålderns himmel en strimma såsom af en 
ny morgonrodnad, bebådande for din forsamling 
på jorden en ny klarare dag? Det kastar sig hit 
og dit håftiga vindar; man kallar dem otrosvin- 
dar, och jag tror, at de till en stor del så åro. 
Men mellem dessa vindkast tycker jag mig ibland 
fornimma den forebådande flågten af en frisk 
svalkande morgonvind. Då år mig så, som om 
jag kande, huru det forut lagt sig någonting 
tryckande och håmmande ofver din forsamlings 
vingårdar, och att det behofdes en Paulus eller 
Luther for att rensa det bort. Skall en sådan 
man komma? År det en flågt af hans ånde, 
som jag sporjer med morgonvinden ? — Du vet 
det, Herre, och hvad jag vet, år det, att, når han 
behofves, skal] han och af dig varda oss sand.« — 
Saaledes mødes de to, den ædle og dybe 
svenske Tænker med det rene, kærlige Sind, og 
den skarpt ironiske danske Tænker, der dog i 
sit Inderste gemte en dyb Medfølelse med sine 
Medmennesker, i hver paa sin Vis, den ene 
aabent og direkte, den anden indirekte og dulgt, 
at varsle om en ny Dag for Guds Kirke paa 

Jorden. Og den vil komme, saa vist der paa 
Nat følger Dag, saa vist der paa Umyndighed og 
Uklarhed følger Mandsmodenhed og Lys. Den 
vil komme i den belejlige Stund, naar Tiden er 
inde. For dem, der forstaar det, gælder det kun 
om at være vaagne og efter Evne berede Jord- 
bunden og for øvrigt her som overalt at arbejde 
i Forventning. Men enhver Forventning af den 
Art, vil, om den er sand, naar den søger sit Ud- 
tryk, kunne finde det i det gamle Ord : Herre, jeg 
bier paa din Frelse. 

